Il pli tup mument - ina cumedia en treis acts - versiun romontscha d'Alexi Monn
40/45
cul Sommer sil canapè e metta il bratsch silla schuiala)  Quei disturba
bein buca. Ni?
Beat:
(lala) (emprova d'era metter tschei bratsch sur la schuiala dall'Anita) Na,
insumma buca. (mirond el decoltau) Anita, ein quels dus insumma
maridai?
Dani:
(mira sill'Anita e sil Beat)  E perquei vein nus stuiu far sco sche ti
vivesses aunc.
Anita:
Quels ein adina chignai ensemen! (mettan ensemen ils tgaus e
lahrognan)
Dani:
Tgei fan quels dus insumma leu?
Dorli:
Ed en quei mument ei il Willi siglius en per tei.
Willi:
(losch) Giebein! (tarlischa)  Jeu hai detg ch'jeu seigi tei. Schi sempel ei
quei lu nuota stau. Aber l'Erna ed jeu vein dau tutta breigia. (metta il
bratsch silla schuiala dall'Erna e strocla ella)
Paul:
Schia, schia. (havend suspects)
Willi:
Quei ha halt stuiu veser ora verdeivel. Quei tip leu ei da narr sceptics -
surtut cura ch'el ha vuliu veser tia carta d'identitad. Jeu vesel
naturalmein schon ora bia pli giuvens che ti. Aber suenter che l'Erna ha
bitschau mei .... Paul, jeu ditg a ti ... (tut el siatavel tschiel) cun ina
pissiun. (tut sescrola dil plascher. Vesa l'egliada nauscha dil Paul e lai
liber l'Erna)  Secapescha en tutta dischentadad.
Dani:
Exact aschia s'ei stau.
Paul:
Capeschel. L'Erna ha emblidau ch'jeu sun morts e perquei ha il Willi fatg
sco sch'el fuss mei per che la segirada da veta paghi l'entira summa.
Dani:
Finalmein! (fa mauns a Diu e mira encunter il plantschiu su) Ussa ha’l
tscheccau!
Paul:
E per ch'ei vesi ora ver e natural, (vegn pli dad ault) han l'Erna ed il Willi
bitschau in l'auter cun tonta pissiun ch'il bien Willi ei aunc adina en
extasa ... Carteis atgnamein ch'jeu segi il YETI??
Beat:
(ei vegnius attents) Uiuiu, Anita. Che quei Willi ha bitschau vossa
mumma disturba gie bia pli fetg igl amitg da vies bab che lez sez!
Paul:
Pil tenti, gie quei disturba mei, schiglioc fagess jeu buca.... Tgei veis
detg?
Beat:
Ch'il betsch da quei Willi disturbi pli fetg vus ch'il Paul, il bab dall'Anita.
(sedrezza al Willi)  Aschia s'ei, ni buca!?
Willi:
(ri da quei malsegir) Saveis, jeu sun buca schalus.
Paul:
Stop, stop ... ussa vegn jeu buca pli suenter. Sche vus discurris dil bab
dall'Anita e dil Dani, daco.... (ei surstaus) Ussa capeschel jeu... lu ei
quel cheu ... (muossa sil Willi) il bab dall'Anita e dil Dani Moser?
Beat:
(ri) Aschia sco quei che vus sedepurteis savess ins crer che vus

S-KES 1-1_Il pli tup mument_(sr) y


Il pli tup mument - ina cumedia en treis acts - versiun romontscha d'Alexi Monn
41/45
manegies dad esser il bab dad els dus.
Paul:
(tegn ils mauns avon la fatscha) Segner, dai alas!
Willi:
Jeu sun il Paul Moser ed jeu hai natalezi oz!

Blackout - cuortet tenda - evtl. in cuort toc musica

3. Scena
Paul, Erna, Anita, Dani
(L'auter di. L'Erna e l'Anita mettan a meisa pil solver)
Paul:
(da schenau) Lai gidar mei in tec? (vul prender ils tagliors orda maun
all'Erna)
Erna:
(trai naven els e mira da nausch sil Paul) Ti stos gnanc sedar breigia
buca!
Anita:
Oh, mumma, ussa fai buca aschia, quei ei veramein stau tut curios.
Erna:
Gliez sai jeu era, aber ch'el crei ch'jeu hagi rut la lètg cul Willi ... e che ti
ed il Dani ..... (sburfla e sezaccuda)
Paul:
Jeu sun gie seperstgisaus.
Anita:
Exact! Ed jeu sun perschuadida che vus saveis rir da carpar - sil pli tard
cura ch'ils daners dalla segirada ein sil conto.
Paul:
Jeu riel ussa schon da schluppar. (entscheiva a rir. L'Erna mira da
nausch sil Paul. Il Paul cala da rir e mira per tiara)
Dani:
(entra en stiva susdond, si per l'Anita) Bien di! E lu, s'eni puspei
sequietai?
Anita:
Tgei manegias?
Dani:
(mira sin ses geniturs) Jeu schess, ma.... (fa cun ils mauns il moviment
da "mo schischi lala") Il Sommer ei aber era in lappi da raquintar da
quella grascha. (metta riend il bratsch silla schuiala dall'Erna)  Tuttina
stos ti buca pli esser vilada sil bab. Schiglioc stat el aunc mal ch'el ei
turnaus. Ton pli ch'ils avdonts da quei vitg muntagnard han tgirau el schi
bein e cun amur.
Erna:
(beffegiond) Aha? Forsa ch'ina muntagnarda, aschia ina Nepalesa ha
tgirau el tut aparti bein!
Paul:
(indignaus) ERNA!! Jeu hai patertgau di e notg mo vida tei!
Erna:
Ah, gie?? Has buca detg che ti gnanc savevies pli tgi che ti seigies!?
Anita:
So, finiu da sescagnar!
Paul:
Gie l'entschatta, suenter ei tut vegniu endamen plaun a plaun. Aunc

S-KES 1-1_Il pli tup mument_(sr) y


Il pli tup mument - ina cumedia en treis acts - versiun romontscha d'Alexi Monn
42/45
avon ch'jeu sappi puspei tgi ch'jeu seigi, sun jeu seregurdaus da tei,
dall'Anita e dil Dani. Il mender era ch'jeu savevel far nuot. Jeu eral en
quei vitg, capevel buca il lungatg ed els buca mei! Quei ei stau
sgarscheivel. Mo la memoria vida tei Erna ha teniu mei en veta.
Anita:
Vesas ussa ina gada!
Erna:
(bargelond) Phhhh! Aber tgei ch'jeu hai fatg atras interessescha para
insumma buca tei. Cura che l'annunzia dalla disgrazia ei arrivada, lu
spitgar sin informaziuns e la finala il telefon che ti seigies vegnius en ina
bova. Lu puspei spitgar cun buca saver sche ti vivies ni buca. (sedrezza
all'Anita ed al Dani)  Saveis aunc co nus sesevan cheu e spitgavan....
Dani:
E magliavan ina petta suenter l'autra....
Erna:
(mira da nausch sil Dani) Mintga mument vein nus quintau ch'il consulat
telefoneschi .... ed el ha telefonau: "dunna Moser, nus vein anflau vies
um. Nus stein mal. El ha buca surviviu igl accident." Quei mument eras
ti matei schon en tiu vitg muntagnard e schevas puppergnar dallas
Nepalesas.
Paul:
Erna, jeu eral blessaus grevamein e sun staus dis en e dis ora senza
schientscha.
Erna:
E lu, cura che tiu vischi ei arrivaus (sgnufla, pren in fazalet e streha sur
ils egls)  lu la sepultura e condolenzas...
Dani:
... ed il past da bara cun pettas e pettas.
Erna:
(puspei da nausch enviers il Dani) e lu las renfatschas: "Mo sch'jeu vess
buca schau far el quei viadi!" Mintga di sun jeu stada sin santeri, hai
bugnau e tschintschau cun tei. E dasperas gnanc eras ti el vischi,
mobein tiu guid. (sescrola) Jeu astgel gnanc patertgar, tgei ch'jeu hai tut
detg a quel. (tegn il maun avon la bucca) Capescha quel insumma
romontsch?
Paul:
Tema ti nuot, quel raquenta nuota vinavon zatgei. (va precautamein
enviers ella)
Erna:
E lu ei il Sommer vegnius tut surura cun tia segirada da veta. Vida
quella vev'jeu mai patertgau e lu ha il Sommer entschiet a raquintar da
cundiziuns da segirada, da fraud da taglia e scursanidas. (streha puspei
sur ils egls) Lu ha il Dani giu l'idea ch'il Willi pretendi ch'el seigi tei.
Manegias forsa che quei hagi fatg tschaffen a mi - aber jeu hai buca giu
autras letgas.
Paul:
(tschappa omidus mauns dall'Erna)  Aber jeu vevel gie buca idea da
quei schischuri. Jeu sun turnaus, sun selegraus da veser vus e lu eras ti
ed il Willi chignai ensemen e balbegiavas zatgei che vus hagies da dir
enzatgei a mi e ch'jeu dueigi buca lavagar la caussa!
Erna:
Aber da pretender ch'jeu .... (dat al Paul sil pèz)  ch'il Willi .... (dat pli e
pli fetg sil pèz al Paul, dat in griu e pren el ella bratscha)
(Il Paul e l'Erna ein s’ embratschai e bragian. L'Anita fa naven ina l'arma cul det e

S-KES 1-1_Il pli tup mument_(sr) y


Il pli tup mument - ina cumedia en treis acts - versiun romontscha d'Alexi Monn
43/45
schema)

4. Scena
Erna, Paul, Dani, Anita, Willi, Beat Sommer
(Ei stgalina agl esch)
Dani:
Quei savess esser il Willi. Jeu lasch vegnir en el. (va ord stiva e tuorna
cul Willi)
Willi:
(Entra e fixescha il Paul e l'Erna)  Tgei han quels dus?
Anita:
Els festiveschan la renaschientscha dil bab.
Willi:
Cun segrir? Sche zatgi vess in motiv da grir, lu JEU .... Co vai insumma
cun nossa bara da vinars?
Dani:
(seposta avon il Willi) Super veis fatg! Sche vus vesses buca buentau dil
taliter quei sgnap, fuss ussa tut finiu e liquidau, aber na, ei ha stuiu
esser ina bara da vinars. Cura ch'jeu sun ius cun el en sia pensiun ha’l
raquintau da nuot auter che da mia sora e tgei super dunna che quei
seigi.
Willi:
Jeu hai mo manegiau bein per ch'el realiseschi buca la verdad!
Dani:
Tuppadads!
Willi:
(sedrezza enviers l'Anita) Anita, jeu...
Anita:
.... stei lucs, Willi, vus veis fatg tut endretg.
Dani:
Ah, gie? Grazia al Willi va quella cumedia aunc vinavon!
Willi:
(mira el publicum) La finfinala ha’l publicum era pagau entrada!
Anita:
Tgei cumedia? Ah, quei manegias ti. Fai ti nuota quitaus, quei hai jeu
reglau.
Dani:
Co manegias ti quei?
Willi:
Gie, co? Stoi jeu buca pli far sco sch'jeu fuss il Paul?
(L'Erna ed il Paul "laian dar" in l'auter, fan giu las larmas e lur fatschas tarlischan)
Anita:
Na, na ... tut ei en uorden.
Erna:
Gie, Anita, tut ei puspei en uorden. Il signur Sommer solva aunc cun
nus, il Paul-Willi ed jeu engraziein pil schec simbolic, il signur Sommer
dat adia, va e l'entira cumedia ei a fin.
Willi:
(schema) Donn.... äh, super lev jeu dir.
(ei stgalina agl esch)
Dani:
Daco hai jeu il sentiment che quei seigi tuttina buca schi sempel?
Anita:
(metta il bratsch silla schuiala dil Willi)  Willi, daco aschi schlagaus? Veis
buca tschaffen che vossa Dorli ei puspei turnada?

S-KES 1-1_Il pli tup mument_(sr) y


Il pli tup mument - ina cumedia en treis acts - versiun romontscha d'Alexi Monn
44/45
Willi:
Bein, bein, ier ei para stau il di dallas levadas/appariziuns!
(tuts rian)
(Il Dani entra en stiva cul Sommer. Il Sommer va mo plaun e tegn il tgau)
Erna:
Oh je, signur Sommer!
Paul:
Vus veseis gie ora sgarscheivel!
Beat:
Engraziel pil cumpliment. (seplacca schemend davos meisa) Ha zatgi
zatgei encunter mal il tgau?
Willi:
(da tussegau) Jeu vess in vinars!
Anita:
(mira nausch sil Willi, carin sil Beat) Jeu mon per zatgei per tei. (va ord
stiva)
Dani:
(mira cun egls gross suenter all'Anita) Per TEI? BEAT? Sa tgei che quei
munta puspei?
Willi:
Daco stein nus tuts cheu sco pamfelis? Prendei plaz! (sesa davos
meisa)  Erna, tschutta-magnucca, neu e sesa sper mei! Quei vesa ora
super. (mira cun cumpassiun sil Paul)  Mo prendei era plaz. Vus saveis
era solver cun nus.
Paul:
Quei ei veramein generus!
(L'Anita tuorna cun in glas aua ed ina scatla da pérlas e dat ina al Sommer)
Beat:
Vossa vischina ha dau tonta breigia pil solver ed jeu damognel giuaden
buca toc. (pren la pérla) Giuaden mass silpli ina scadiola caffè ... ähm...
also il caffè naturalmein..
Dani:
Vischina? Aber ..... (sedrezza cun trer la schuiala all'Anita)
Anita:
Il Beat sa tut, jeu hai detg la verdad!
Erna:
Aber, Anita!
Anita:
Tut en uorden, jeu hai tut sut controlla.
Dani:
(volva ils egls) Gliez vein nus era schon tertgau!
Anita:
Fagei buca quitaus, quel fa tut quei ch'jeu vi.
Beat:
Vus veis cuglienau mei taframein. Per exempel mo quei culla carta
d'identitad ..... il vischin ha vossa carta d'identitad en sia buorsa perquei
ch'el ei in (fa peis gaglina ell'aria) "emblida e piarda tut". (ri cun fatscha
da pitir) Tgei tappalori ch'jeu sun staus. Perquei hai jeu era giu il
sentiment da schon ver viu vus, signur Moser zacu!
Paul:
Vus stueis perstgisar. Jeu sun vegnius sissu l'entira pustetia pér ier sera
e lu eras vus schon … (fa cul maun sur il nas il segn dad esser stuorns)
Beat:
Zatgei bien ha quei aber era giu. (mira tarlischond sill'Anita)
Anita:
(rir "anavos")  E tgei fuss quei?
Beat:
Jeu sai ch'jeu vegnel mai pli a beiber alcohol.

S-KES 1-1_Il pli tup mument_(sr) y


Il pli tup mument - ina cumedia en treis acts - versiun romontscha d'Alexi Monn
45/45
Anita:
Sche gliez ei silmeins in bien propiest. (bintguna el)
Beat:
Au! (fa massascha allas tempras)  Dunna Moser, vesses vus aunc in toc
da quella super tuorta da natalezi dad ier?
Erna:
Gie, bugen! Aber aber, buca che quei detti lu disa! (leva si e va alla
frestgera)
Beat:
Savess aber schon aunc esser che vus vegnis a far el futur ina ni l'autra
petta ni tuorta per mei.
Paul:
Sa daco?
Beat:
Eisi buca aschia ch'ins fa mintgaton ina petta ni l'autra per la famiglia?
Erna:
Per la famiglia schon, aber segir buca per in cumiss da segiradas jester
che beiba sc'ina ruosna!!
Beat:
(mira entuorn "da cugliun") Aha, lu veis pli bugen ch'JEU porti pettas e
tuortas a vus tuts ....... en perschun? Per fraud da segirada ses'ins la
dètga piaza!
(Tuts miran desperadamein in sin l'auter, fan segns per mussar "tgei lein far")
Beat:
Pli sempel fussi naturalmein sch'jeu savess far spusalezi cull'Anita.
Erna:
E tgei ha quei da far cun pettas, perschun e segiradas?
Beat:
Suenter il spusalezi datti naturalmein nozzas - pli probabel era
buobanaglia e sco um dall'Anita e bab da vos biadis savess jeu mai e pli
mai schar ir mia famiglia en perschun pervia da fraud da segirada.
Tuts:
Immediat maridar e far pops! (tuts rian)

Tenda

S-KES 1-1_Il pli tup mument_(sr) y


1
S-KIS 1-3
Il process
da paternitad
dil lennari Giusep

Ina cumedia satirica digl onn 0

dad Ephraim Kishon

En ina versiun romontscha

dad Erwin Caduff

2009

S-KIS 1-3_Il process da paternitad dil lennari Giusep_(sr) y


2
Ephraim Kishon
ei naschius ils 23 d’uost 1924 a Budapest, Ungaria, e morts ils 29 da schaner 2005 a
Meistersrüte egl Appenzell Innerrhoden. Kishon (siu dretg num era Feren Hoffmann) ei
staus in satiricher israelic. El vala sco in dils pli impurtonts satirichers dil 20avel
tschentaner.
Kishon ha viviu e luvrau sco schurnalist, scribent e regissur da teater e film egl Israel ed
en Svizra. Siu focus principal ei stau da representar en moda e maniera humoristica la
realitad dalla veta quotidiana e dalla veta da famiglia israelica.
Il bia ha Kishon scret historias cuortas, denton era teaters e scenaris.

Carschius si ei Kishon ein ina famiglia gediua dall’Ungaria. Siu bab ei staus directur dad
ina banca e sia mumma la secretaria. Gia baul han ins scuvretg il dun da scriver
d’Ephraim. Pervia la lescha da rassas ha el buca saviu studegiar sin ina universitad ed ha
aschia entschiet 1942 cun in emprendissadi sco fravi dad aur.
1944 ei Kishon vegnius deportaus en in camp da concentraziun ella Pologna. El ah
surviviviu perquei ch’igl ei gartegiau ad el el davos onn dall’uiara da fugir sin la via el
camp Sobibor. La gronda part da sia famiglia ei vegnida messa vi el camp d’Ausschwitz.
1948 ha el fatg siu diplom sco historicher d’art. Pervia dils communists eis el immigraus
1949 egl Israel. Gia 1952 ha Kishon entschiet a scriver mintgadi ina columna ella Ma’ariv,
la pli gronda gasetta dil gi d’Israel. Quella glossa quotidiana ha el produciun duront 30
onns. 1959 ha la New York Times elegiu siu cudisch Look Back Mrs. Lot sco “Book of the
Month”. Aschia ha sia carriera internaziunala priu sia entschatta.
Ses cudischs ein vegni edi sigl entir mund. Cun ses films ei Kishon vegnius nominaus
duas gadas per igl “Oscar” ed ha gudignau treis “Golden Globes”. Il pli enconuschent
cudisch ei “Familiengeschichten”. Sper la Bibla ei quei il cudisch ch’ei vegnius vendius il
pli bia sin hebraic.
Meins enconuschent ei che Kishon ei staus in dils megliers giugadurs da billard. El ha
gudignau ina massa turniers internaziunals. Era schach ei stau in da ses hobbys.

Suenter la mort da sia dunna Sara egl 2002, “die beste Ehefrau von allen” (Zitat Kishon),
ha Kishon maridau el fevrer 2003 la scribenta austriaca Lisa Wiatasek.
Ephraim Kishon ei morts ils 29 da schaner 2006 entras in’attacca dil cor. La sera avon sia
mort veva el aunc dau ina intervesta allas “Stuttgarter Nachrichten” che veva giu in
grond resun.


3
La cumedia
Ephraim Kishon sefatschenta en quella brillanta cumedia satirica cun la damonda
perpetna sur digl origin dil fegl da Diu.
Quella farsa stat ella tradiziun dallas grondas satiras che sefatschentan cun il cunfar e
demanar dils sogns. Las satiras vulan deliberar quels sogns ord lur munds transzendents
e cunfrontar  els cun il mintgadi terrester, ellas vulan declarar cun il sempel patratg digl
esser human per render capeivlas caussas che selaian buc declarar, ed ellas vulan brattar
la magia da quels sogns cun il sempel striegn dil teater e dil giug.
Naven d’Aristophanes sur Plautus e Terenz tochen tiels saltars da tscheiver, las dertgiras
nauschas ed ils giugs da misteris, naven da Faustus tochen Amphytrion, Jedermann, Das
Liebeskonzil entochen las caricaturas da Mohammed, atras l’entira historia culturala
anflein nus quellas ovras che vulan profitar dalla cunfrontaziun dil mund divin
transcendental cun il mund terrester profan per anflar enconuschientscha e gaudi.

El PROCESS DA PATERNITAD va in giuven pèr gest maridau, Maria e Giusep, avon
dertgira. Lur carezia ei sin sestizzar: Maria ha parturiu in fegl cul num Jesus. Giusep – e
pli probabel era Maria – enconuscha buc il bab da quei buob. Giusep ch’ei scuidus va
avon dertgira e giavischa in process da paternitad. El vul e sto saver tgei che vala en
caussa da quella paternitad. Ed el vul aliments. Accusaus ei Dieus. Dus malizius advocats
representan las partidas. Sco perdetga passan si: Ils evangelists, ils pasturs da
Betlehem, il giavel, il Spért sogn. Raschun terrestra collidescha cun providientscha
divina.

Kishon ei in excellent expert dalla Bibla. Cun las cuntradicziuns dalla Bibla entratscha el
las figuras da sia cumedia en tala fina e maligna moda e maniera ch’ina risposta
definitiva sin la damonda centrala ei era buca pusseivla cheu.
Sin basa dalla relaziun denter Maria e Giusep sviluppescha Kishon in cumedia da dertgira
ch’examinescha la naschientscha da Jesus senza mai daventar blasfemics ni polemics.

E cheu ei era gia il concept dall’inscenaziuns daus. Nus fagein buc legher dallas
differentas figuras. Na, nus prendein serius las figuras e lur interess e giavischs. Denton
ord la cunfrontaziun denter ils dus munds, il divin ed il terrester, vulein nus sviluppar
nies gaudi parodistic che gia nos perdavons gudevan tier ils saltars da tscheiver, las
dertgiras nauschas, Aristophanes, Plautus e Terenz.


4
Las figuras

La dertgira
IL DERSCHADER DISTRICTUAL, 50-60 onns
SCHECHTER (evtl. Blumenthal), gidonter dil tribunal/gidonter dalla dertgira, 45 onns

Proponents
GIUSEP LENNARI, ugau digl affon minoren Jesus, 32 onns
MARIA, mumma da Jesus, 20 onns
ADVOCAT AKIBA MÈL-HONIG (Advocat Ake), advocat dils consorts Lennari, religius, 55
onns, porta in „cäpli“ ner

Refusaders
IL SIGNUR, DIEUS DIL TSCHIEL, senza vegliadetgna, aber fits, cun in liung vestgiu alv,
cavels liungs blonds-alvs
ADVOCAT TED PITSBURGER (Advocat Ted), in advocat da pial stgira, elegants, 35 onns

Las perdetgas
IGL ARZAUNGHEL GABRIEL, giuvens
CASPER, MELTGER, BALTASAR, ils treis sabis, entuonr 70
IL SOGN SPÉRT, vesa ora sco Diu
LUCAS, 60 onns, GION, 40 onns, dus evangelists
IL GIAVEL, senza vegliadetgna, vesa denton ora in bienton pli giuvens

Musica (ideas e propostas)
Entrada 1. Act
Ave Maria (Bach-Gounod, arranschau da Sabatini)

Arzaunghel Gabriel: Cant gregorian da chor da dunnas ni d’affons
Offertoire „Ave Maria“ (Les Mystères du Rosaire, Choeur des
Moniaies Bénédictines de l’Abbayes Notre-Dame d’Argentan)

CANT: TED
Canzun da Nadal e vi en „Wonderful World“ da Louis Armstrong

Caspar/Meltger/Baltasar:
Musica da Klezmer, Giora Feidman, Classic Klezmer „Itamar
Freilach“

Sogn Spért:
Toccata C-Dur, J.S.Bach, BWV 564


5

Fin 1. Act:
„He’s Got the Whole World“ Original U.S.A. Gospel Choir, feat. Joan
Orleans

Entrada 2. Act
Musica da chor (Leap of Faith, Music from the Motion Picture
Soundtrack, „Rain Celebration Medley“, The Angels of Mercy)

CANT: Maria/Giusep/Diu
J.S.Bach „Meine Seel’ erhebt den Herrn“ BWV 10

Evangelist Gion:
The Platters, „The Great Pretender“

Evangelist Lucas:
Avertura da Tannhäuser, Richard Wagner

Carplina Lucas/Gion: Golden Gate Quartet, Spirituals to Swing, „Rock my Soul“

Giavel

„Shadrack“ Golden Gate Quartet, Spirituals to Swing,

Diu
Preludium per Orgla, BWV 552, J.S.Bach, Preludi e Fuga Es-Dur

Fin 2. Act:
„He’s Got the Whole World“ Original U.S.A. Gospel Choir, feat. Joan
Orleans

Maletg da tribuna

Enamiez la sala da dertgira, sil pli ault punct, stat il pult dil derschader. Sil medem plaun
sco il derschader sesa Maria sin ina pultruna. Da tschella vart, in scalem pli bass, vegnan
las perdetgas a s’exprimer. Sil scalem il pli bass, diagonal sut il pult dil derschader ha il
gidonter dil tribunal (il mess da la dertgira) siu plaz. Dretg e seniester sil scalem il pli
bass stattan dus arranschaments eguals da mintgamai duas sutgas ed ina pintga meisa
per Ake e Giusep dad ina vart e per Ted e Dieus da l’autra vart. Sillas meisas schai
mintgamai ina Bibla.
Tier la sala da dertgira datti treis entradas: L’entrada principala, l’entrada laterala e
l’entrada davos. Vid la preit sur il tgau dil derschader san ins leger il verset: MANUS
MANUM LAVAT. Vid in’autra preit penda ina grond’ura senza lontschettas.


6
Emprem act

Avon che la tenda sesarva aud’ins en sontga tgeuadad la versiun da concert digl “Ave
Maria” (Bach-Gounod, arranschau da Sabatini), sche pusseivel ella registraziun dils
“Wiener Philharmoniker” cun Herbert von Karajan e Leontyne Price, ni in’autr’ovra da
semeglionta qualitad. Quella musica sacrala aud’ins era el funs cu las persunas entran
plaunet sin tribuna.

Il gidonter dil tribunal SCHECHTER entra dall’entrada laterala e va tras la tribuna mo lev
illuminada. El envida la cazzola. En sala da dertgira vegni clar. SCHECHTER pren in marti
da lenn ord sia giacca, va vi tier il pult dil derschader, fa la gesta d’in derschader,
lahrogna, lu petg’el cul marti tgei ch’el po giu pil pult. Sez tementaus da quella canera va
el spert vi en siu plaz, entscheiva a leger ina gasetta da sport e maglia siu sandwich.
Cuninaga entran igl advocat AKIBA MÈL-HONIG (AKE) e GIUSEP dall’entrada principala.
Dall’entrada laterala entran DIEUS, dall’entrada davos siu advocat TED PITSBURGER.
Tuts quater van bufatgamein en lur plazs, scutinan plein tensiun ed agitaziun sco quei
ch’igl ei usit denter giurists e clients avon ch’il derschader entra.
MARIA entra dall’entrada laterala, traversa la tribuna e va vi viers siu plaz.
La musica tschessa.

Il DERSCHADER entra dall’entrada laterala.

Schechter
(cun bucca pleina) Aultstimada dertgira.

Derschader
Schechter, fagei in plascher a mi e tschintschei bu cun bucca pleina.

Schechter
Perdunei, Vossa honur, jeu hai aunc magliau nuot oz. (Siper DIU) Sesalzei,
miu signur, sesalzei. Quei ei il derschader districtual, miu signur, pia in tec
respect, sch’jeu astgel supplicar!

DIEUS sesaulza, il DERSCHADER signalisescha a tuts presents da seser. Daferton che
DIEUS stat vinavon sin peis prendan tut tschels plaz.

Derschader
(siper DIEUS) Prendei plaz. Tgei steis entuorn cheu, seser hai jeu getg!

Dieus
(sesa, capescha denton insumma nuot...)

Derschader
(legia or da sias actas) Alla dertgira ei vegniu surdau l’acta Nr. 107/E796

pertuccont il plogn da paternitad digl affon minoren da tschun meins, Jesus
Lennari, sesents en Galilea, representaus da siu ugau Giusep Lennari, sia
Dunna Maria Lennari e siu advocat Akiba Mèl-Honig encunter il refusader...
il signur dil tschiel, alias... alias Tutpussent.

Dieus
(sesaulza, il DERSCHADER muossa denton ad el da puspei seser)

Derschader
Igl advocat dalla cunterpartida, Mister Ted W. Pitsburger da Salt Lake City

ha fatg la proposta da retrer il plogn muort munconza dad autoritads
localas, ni da disloccar l’audiziun penala el domicil dalla cunterpartida.
(Ensemen cun DIU e TED mira el ensiviars)  La dertgira ha denton decidiu
da far las inquisiziuns el liug dil delict. (El studegia las actas). Ed uss tier
mi’emprema damonda. Il lennari Giusep – co, “ord la Casa da David”?

Giusep
Aschia gin ei... tgei sai jeu...

Ted

Tgei blagöri.

Ake

Nus gnin schon aunc a veser, tgi che blaghescha cheu.


7
Derschader
(petga cul marti) Ruaus en sala da dertgira! (siper GIUSEP) Essas Vus

maridai?

Giusep
Gie.

Schechter
Dapi cu?

Derschader
Schechter, fagei schi bien, neve! Dapi cu essas maridai, miu signur?

Ake
 Perstgisei, Vossa honur. Quei va tier enzatgei mo ad el ed ad ella (muossa
sin MARIA)

Derschader
Ed a mi. Sche lu, dapi cu essas maridai, miu signur?

Giusep
(quescha tut schenau)

Maria
Dapi duas jamnas, Vossa honur! (siper GIUSEP) Mo sche gi toch ei.

Giusep
Duas jamnas... ed in gi...

Schechter
(da bass) Gie, tgei dat ei da gir cheu? Igl affon ha giu prescha...

Derschader
Schechter, jeu stos schon supplicar! Sch’jeu sbaglel buc veis Vus mo da

scriver il protocol.

Ake

Vossa honur, jeu supplicheschel da schar prender si el protocol che mia

mandanta, dunna Maria Lennari seigi stada treis entirs onns la spusa da siu

um.

Derschader
Bien. E lu?

Ake

Igl ei mia intenziun, Vossa honur, da menziunar il fatg factic che mia

mandanta ei aunc purschala.

Derschader
Absoluttamein irrelevant en caussa. Quei va tier zatgei sulettamein ad el ed

ad ella. (muossa silla cunterpartida) La cunterpartida!

Dieus
(siper TED) Tgei fetsch jeu insumma cheu?

Ted

Ei dat certas cumplicaziuns. Not now...

Derschader
(cun egliada sin AKE) Jeu capeschel bu diltut Vies num, miu signur.

Dieus
Miu?

Derschader
Gie, Vies, miu signur.

Ted

Signur, Vossa honur.

Derschader
Gie, jeu hai dumandau il signur.

Ted

Signur Signur.

Derschader
Signur, Signur tgei? Capis buc?

Ted

Miu mandant vegn numnaus mintgaton “Signur”.

Derschader
(dat cul marti, sesaulza smanatschond) Jeu supplicheschel igl advocat da


8

tralaschar tuppas sgnoccas en sala da dertgira. (Siper DIU) Jeu damondel

Vus per la davosa gada, miu signur: Vies num entir, per plascher.

Maria
Dieus.

Dieus
Dieus... giebein, Dieus...

Derschader
Vies num entir.

Ted

“Dieus”, “Dieus pertgiri”, “Diu”, “Miu Diu”, “Per l’amur da Diu”, “Segner”,

“Signur dil tschiel e dalla Tiara”

Schechter
(scriva) Dil Tschiel... Signur Dil Tschiel? Curios num. Legher.

Derschader
Cu essas Vus naschi?

Dieus
(siper TED, malsegir) Cu essan nus naschi?

Derschader
Cu, miu signur?

Ted

Tenor tgei cronologia?

Derschader
Quei emporta pil mument insumma nuot. Jeu hai dumandau igl accusau.

Dieus
Jeu... jeu sun secristallisaus avon enzacontas billiardas onns. Aschi exact

sai jeu bu seregurdar pli.

Derschader
Tgi sa schon quei? (El mira en si’acta) Essas Vus da confessiun giudaica?

Dieus
(malsegir) Gie, forsa...

Derschader
Ti bien Diu, quei sedrezza adina tenor la mumma. Era Vossa mumma da

confessiun mosaica?

Ted

Miu mandant ei ierfan dad omisduas varts.

Dieus
Giebein, ierfan dad omisduas varts.

Derschader
Domicil?

Ted

Bu in domicil fix.

Derschader
Jeu hai dumandau Vies mandant, Mr. Pitsburger. Nua durmis Vus,
miu signur?

Ted

El dierma buc. Mai.

Derschader
Veis Vus in mistregn, miu signur?

Dieus
Tut ils pusseivels...

Derschader
Vus saveis schon, ina lavur, in’occupaziun?

Dieus
(da bass siper TED) Scaffider?

Ted

Scaffider. Miu mandant ei scaffider.

Derschader
Tgei ha el scaffiu?


9

Ted

Il tschiel e la tiara.

Derschader
Finalamein. Daco ei quei buc iu empau pli spert. (El muossa sin
SCHECHTER da scriver) “Scaffider digl univers”

Schechter
Stadi civil?

Derschader
Schechter! Quei va tier a Vus nuotzun! ... Essas Vus maridai, miu signur?

Ted

(surri)

Dieus
Dieu pertgiri.

Schechter
(scriva) Ledis.

Giusep
Uss vesis inaga, signur derschader. In cavrer notoric, in letgafemnas. Jeu

hai getg a Maria dalla bial’entschatta che quei vegl buc vegli mo ina caussa

dad ella...

Derschader
(dat cul marti) Signur Lennari, sequietei per plascher!

Giusep
Ed jeu getg a Vus – el ei il bab...

Derschader
Ruaus! Jeu admoneschel Vus! Sche Vus disturbeis aunc inaga sesentel jeu

obligaus da renviar Vus ord la sala da dertgira.

Giusep
Cheu va ei la finfinala per mia dunna, ni buc?

Derschader
Quei constat, miu signur. Prest gnin nus è a tedlar ella. (El contempla

MARIA tras ils egliers) Dunna Maria Lennari ord la casa da Zacharias,

sesenta en Galilea, dunna da casa, vegliadetgna... (MARIA sesaulza e pren
giu siu fazalet da tgau) 21 onn.

Schechter
Ti sontga bissacca.

Derschader
Maridada.

Schechter
(da bass) duas jamnas...

Derschader
Ei il pop da tschun meins il fretg da Vies best, preziada dunna?

Giusep
Secapescha.

Derschader
Jeu hai dumandau ella.

Maria
Gie, Jesus ei miu fegl, Vossa honur. Avon tschun meins hai jeu parturiu el

a Bethlehem.

Ake

Ella sezza ei denton aunc adina purschala.

Derschader
Gie, jeu hai udiu. Uss va ei tuttina bu per gliez. Nus lein saver, tgi ch’ei

il bab da quei pop. Tgi ei il bab, dunna Maria?

Maria
(mira sin DIEUS e sin GIUSEP, lu) Miu um. El ei il bab da miu fegl.

Ake

(segli’en pei, daferton che DIEUS e TED scrolan il maun in a l’auter) Signur

Lennari ha mo adoptau igl affon, mo adoptau. Il ver bab ei in auter e quei


10

auter sesa cheu en sala da dertgira.

Ted

Protesta! Miu collega vegn cheu a conclusiuns per las qualas ei dat

insumma negins mussaments. Jeu protestel.

Giusep
 (va vi tiel pult dil DERSCHADER) Calei da protestar entuorn cheu. Vossa
honur, jeu sun buc il bab, Vus essas buc il bab, gie sche tgi eisi lu?

Derschader
(dat cul marti) Signur Lennari, ei tonscha!

Giusep
Schon bien... Jeu hai aunc bu tuccau en mia dunna. Jeu engirel, Vossa

honur, tochen sil gi dad oz hai jeu aunc bu tuccau en ella.

Ted

Quei vess dad esser ina sgnocca.

Giusep
(sesa) Gliez tratg’jeu è.

Derschader
In mument! (siper AKE) Vus pretendis pia che la dunna da Vies mandant,
dunna Maria Lennari, seigi aunc purschala. Saveis lu gir a mi danunder che
quei affon deriva?

Schechter
Per esser sincers, quei capesch’jeu è bu diltut.

Ake

(siper SCHECHTER) Quei ei fetg sempel, signur Schechter. Dunschala Maria

era purschala cu igl affon Jesus ei vegnius il mund. Aschia stat ei scret.

Ted

Aber enzacons meins suenter la naschientscha vess ella lu aunc adina dad

esser purschala. (surri) Ins vegli perstgisar, Vossa honur...

Schechter
Tgei duei jeu nudar?

Derschader
Tgei che Vus leis. Sche lu, dunna Lennari. (El observa puspei MARIA tras

ses egliers). Vus pretendis pia che Vus eries purschala cu Vus veis parturiu

Vies affon Jesus?

Maria
Gie, quei ei ver, Vossa honur. Jeu sun mezza stada surstada, mo exact

aschia eis ei.

Schechter
Schia, schia, mia biala – e co vess quei da funcziunar?

Derschader
Schechter!... Gie, dunna Maria – co ei quei pusseivel? Tier tut respect, veis

Vus forsa ina declaronza che vegn empau pli datier allas proceduras

usitadas? Vus saveis gie che senza la participaziun d’in representant dalla

schlatteina masculina eisi normalmein buc usitau....

Ted

Normalmein, Vossa honur, eis ei igl um che dat l’entschatta.

Giusep
(muossa sin DIEUS) Ed jeu getg a Vus – el ei il bab!

Ted

Protesta! Ei dat insumma negin’analisa dil labor per quella pretensiun.

Derschader
Leis Vus gir cun quei ch’ei seigi bu vegniu fatg ina examinaziun genetica?

Schechter
Na, Vossa honur. Quei ei aunc buc inventau. (Cun egliada sin DIEUS e

GIUSEP) Quels sesanflan aunc adina all’entschatta dalla cronologia. Dunna

Lennari, Vus essas bu casualmein ina mumma d’emprest?

Maria
Vossa honur, jeu supplicheschel da defender mia honur.


11

Derschader
En tutta cass, dunna Maria. Gidonter dil tribunal Schechter! Co saveis Vus

ughiar da dubitar dil cuntegn dalla declaronza d’ina dama honesta?

Schechter
Na, negins dubis. Jeu capeschel semplamein buc tgei ch’ei marschau cheu.

Ted

In curiosum.

Schechter
Aha, schei toch quei direct. Danunder duess jeu è saver quei?

Giusep
(Seglia si, va vi tiel pult. AKE emprova da retener el) Lai star mei, Akiba.

Quels emprovan da cuglienar nus. Vossa honur! Signur Dil Tschiel vul

sefutrar da sia responsabladad. Ei quei schi grev da capir. In curosum.
Tgei aunc?

Ted

“Curiosum”, signur Lennari. Cheu ei capitau in curiosum singular e quei

gnin nus a cumprovar clar e bein cun agid da perdetgas verdeivlas.

Derschader
Tgi ei Vossa perdetga?

Ted

Dunna Maria Lennari.

Giusep
Tgei?

Derschader
Co manies quei? Ella ei Vossa perdetga? Perdetga dalla defensiun?

Ted

Exact! Vossa honur ha capiu endretg.

Giusep
Quei dat ei buc. Jeu lubeschel buc a mia consorta legala da...

Maria
(stat si, grescha) Tgei semischeidas ti en cheu? Ha zatgi dumandau tei?

Giusep
(suenter ina tgeua pausa, desperaus) Vesis, Vossa honur, ella ha aunc

adina bugen el...

Maria
Tuppadads. Pil signur Dil Tschiel resent’jeu mo ... simpatia.

Giusep
Queileu sas ti raquintar a tia tatta.

Derschader
(dat cul marti) Ruaus! Schechter, tgei veis notau?

Schechter
Nuot

Derschader
Strihei quei.

Schechter
Segir.

Derschader
Mias damas e mes signurs, lein turnar al tema central dalla procedura,

numnadamein alla damonda dalla paternitad. (siper MARIA, migeivel)

Dunna Maria, leis buc entrar el baun da perdetgas? (Il DERSCHADER

sesaulza e gida MARIA accentuadamein curteseivel el baun da perdetgas.

GIUSEP contempla els dus malruasseivels)

Maria
Jeu engraziel a Vus, Vossa honur.

Derschader
Anzi, anzi, preziada dama. Sche lu, mias damas e mes signurs - sco igl ei

enconuschent a tuts presents ha quella dertgira da sefatschentar cun in

plogn da paternitad encunter il signur Dil Tschiel, alias “Il signur”, alias –


12

mument – co?? “Sogns vegni fatgs il siu num”?

Dieus
Jeu hai buc encuretg o mes tetels.

Derschader
Quei ha da far nuot en causa. El rom dil plogn present ha il refusader

da satisfar als basegns dil pign affon Jesus, quei vul gir: Esser

responsabels per si’educaziun, ses studis, sia formaziun professiunala sco

era per ses aliments...

(Il DERSCHADER e MARIA miran aunc adina in sin l’auter semiont. Cuorta

pausa. SCHECHTER surri sco sch’el savess dapli)

Derschader
Ruaus! (El dat cul marti) Signur Dil Tschiel, renconuschis Vus la paternitad

da Jesus, fegl da dunna Maria Lennari?

Dieus
Jeu? Jeu hai mai dumandau ella da maridar.

Ted

Oh no! (El segl’en peis) Vossa honur, miu mandant ha vuliu gir ch’el

renconuschi bu la paternitad el senn dalla tgisa. (El smacca giu DIEUS,

bufatg, mo detschartamein) Jeu supplicheschel, miu signur, negins

statements senza esser secunvegnius cun mei.

Dieus
Mo jeu hai propi mai dumandau ella da maridar...

Ted

Not now! (El sesaulza) Vossa honur! Miu mandant ha maina e da negin

temps giu contacts da gronda muntada cun dunna Lennari.

Maria
Mument. Tgei vul quei gir, “da gronda muntada”?

Ted

Sa tgei è?

Derschader
Jeu concludel, Mr. Pitsburger, che tenor Vossa declaronza – sch’jeu hai

capiu endretg – ch’il signur Dil Tschiel seigi buc il bab da Jesus.

Ted

Exact quei hai jeu vuliu gir, Vossa honur.

Giusep
Ah, propi! E tgi ha lu tarmess igl aunghel Gabriel avon la naschientscha tier

mia dunna? Forsa igl uffeci da sanadad?

Ted

Pil mument, signur Lennari, sefatschentein nus bu cun damondas

cumplexas.

Ake

Cumplex ni bu cumplex, Vossa honur, ei seigi lubiu a nus da presentar
ils mussaments ufficials.

Derschader
Lubiu. Schechter, vegni cun tut.

Schechter
Jeu?

Derschader
Na, la lieur da Pastgas. (SCHECHTER banduna il local targlinont

dall’entrada davos ora.)

Dieus
(siper TED) Schei mei inagada. Astg’jeu deponer in’impurtonta declaronza,

signur derschader?

Derschader
Senz’auter. Vus astgeis denton tuttavia gir a mi “Vossa honur”.

Dieus
Perstgisei, Vossa honur, jeu hai mo vuliu gir ch’jeu hagi mai dumandau ella

da maridar...


13
Ted

No! (El seglia si e sforza puspei DIEUS en siu plaz) Nus refusein

detschartamein la manipulaziun dalla defensiun. (siper DIEUS, denter

ils dents) Sche Vus semischedeis en aunc inagada, sche sund’jeu staus

Vies advocat.

Dieus
Mo jeu hai propi aunc mai dumandau ella...

Ted

Tedlei inaga, bien amitg, eis ei propi schi grev da quescher per ina minuta?

Dieus
Perstgisei, Ted. La fin finala sund jeu tuttina il signur dil tschiel e dalla tiara.

Ted

Sur da queileu discurrin nus lu aunc. (TED sevolva, SCHECHTER tuorna. El

porta ina brev miez aviarta e legia cun divertiment quei che cuchegia

viadora. Arrivaus al pult stausch’el spert anavos il pupi ella cuviarta ed

emprova da serrar quella cun litgar. Il DERSCHADER scarpa ravgiaus la

brev orda maun a SCHECHTER. El pren ora il pupi e scarpa la cuviarta.

Derschader
(Legia dad ault) Resultats dallas retschercas scientificas da saun en caussa

paternitad digl affon pign Jesus Lennari.

Ake

Uss tedlei inaga bein, Pitsburger!

Derschader
Sche lu, mias damas e mes signurs. Igl affon Jesus ha la gruppa da saun
A III ed il refusader, signur Dil Tschiel ha la gruppa da saung (cuorta pausa)
la gruppa da saun A III.

Ake e Giusep (seglian si, s’embratschan e giubileschan dad ault) “Juhuu!”

Derschader
Plinavon ei semussau ch’era signur Giusep Lennari ha la gruppa da saun
A III.

Ted

(ri, imitescha AKE e GIUSEP) “Juhuu!”

Ake

Vus fa ei lu schon aunc calar da rir, Pitsburger! Vossa honur, jeu

supplicheschel Vus da lubir a miu mandant da rasar ora la verdad

en si’entira niuadad.

Derschader
Concediu. (fetg amicabel) Dunna Lennari, fagei schi bien e prendi

puspei plaz. (El signalisescha a GIUSEP da vegnir tier el. MARIA e GIUSEP

sentaupan amiez tribuna.

Giusep
Da tgei vart eis ti atgnamein?

Maria
Ti has liu quei process, bu jeu.

Derschader
Signur Lennari, fagei schi bien e mei el baun da perdetga.

(Daferton che MARIA pren puspei plaz va GIUSEP el baun da perdetga.

Avon DIEUS scarpetsch’el, mira giun plaun. DIEUS trai anavos plaunet siu

pei.)

Giusep
(El baun da perdetga) Sut engirament?

Derschader
Tgei auter? Schechter!

Schechter
(stat si culla Bibla, va vi tier GIUSEP) La verdad, la vera verdad, nuot auter

che la verdad. Schi franc che Dieus mei gida.


14
Giusep
Amen?

Schechter
Pervia da mei.

Giusep
(Cun gestas intimescha AKE adina puspei el da risdar vinavon e da purtar

novs aspects). Bien pia. Quei ei stau aschia: Jeu hai empriu d’enconuscher

Maria avon entgin temps ed ella ha fatg ina detg bun’impressiun. Forsa

schizun ina memia buna. Quei ch’jeu less gir cun quei: Ella ha capiu bi

exact tgei che mias emprovas d’avischinaziun han giu da muntar, aber ella

ha mai schau realisar mei ellas.

Maria
Tgei, realisar?

Schechter
Mo, tgei...

Giusep
(siper SCHECHTER) Jeu manegiel, signur Schechter, ella ha bu schau far

diever mei da mes dretgs sco futur consort. Nus eran bein spusai...

Derschader
Veis vus viviu ensemen?

Giusep
Na, quei ha ella bu liu. Jeu hai getg ad ella “zucher candel...” (TED ri,
GIUSEP malsegirs) Aunc adina pli bi che “Schatziputzi”... Emporta toch
nuot. Mo ella ha getg ch’ella vegli buc in affon da mei.

Ted

Sco spusa secapescha buc, mo sco dunna...

Ake

Protest! Quei ei ina clar’emprova da manipular la declaraziun.

Derschader
Refusau.

Schechter
Vinavon!

Derschader
Schechter, vus veis da dar cheu insumma neginas ordinaziuns. Vinavon!

Giusep
Lezza gada hai jeu aunc empruau da declarar quei a memez cun aultas

valurs moralas davart Maria e hai lu bu mulestau ella pli.

Maria
(beffegiont) Tgei, bu mulestau?

Giusep
Mo bein, aber senza success. È cu nus essan lu stai maridai legalmein ei
semidau nuot denter nus dus. Tgei? (AKE muossa a GIUSEP in venter gries)
Bein, enzaco er’ella schon en speronza. Jeu hai dumandau ella: “He,
danunder vegn quei?”, mo ella ha mo getg ch’ella hagi buc idea. (siper il
DERSCHADER, intim) Quell’entira caussa ei bu propi stada a mi koscher
(jidic), pertgei jeu sin in um undreivel, Vossa honur.

Derschader
Schi cuort sco pusseivel, signur Lennari.

Giusep
Bien pia, jeu hai mo vuliu che vus hagies era las informaziuns detagliadas.

Jeu sai numnadamein seregurdar d’ina viseta zun curiosa ch’ei
sesplegada

avon la naschientscha da miu fegl adoptiv...

Schecter
Scursanir!

Giusep
 Jeu vevel ual fatg a mia spusa ina dallas visetas quotidianas, signur
Schechter – e tgei ves’jeu tras la finiastra? Quei signur leu (muossa sin

DIEUS) en persuna sesa cheu en tutta ruasseivladad, cuntents cun sesez e


15

cul mund. E bu mo quei – cu sun sin esch supplichescha Maria era aunc
mei da schar ella persula.

Derschader
Co declareis Vus quei?

Giusep
 Tgei sai jeu. Cu’l ei lu restaus gis en e gis o en casa da mia spusa hai jeu
dumanau Maria inga sut quater egls tgei che quei vegliuord hagi d’encurir
vid il péz da sia rassa. Ella ha declarau ch’ei detti buc in motiv da far
quitaus ed jeu hai lagutiu quei. Buc il davos pervia dall’aulta vegliadetgna
dil signur Dil Tschiel...

Ted
 (triumfond) Cheu Vossa honur, cheu eisi. In clar mussament, purtaus
persunalmein dil mariu da dunna Maria. Biologicamein eis ei sclaus che miu
mandant sils onns fetschi cun ella... Vus saveis schon tgei...

Dieus
Tgei, tgei vul quei gir?

Ted
(da bass) Che Vus, signur – cun tut respect – seigies per motivs da leschas
dalla natira – buc el stan da far in pop cun ella.

Dieus
(dad ault) Cheu fuss jeu lu forsa bu schi segirs, miu bien Pitsburger!

Ted
Miu bien Diu, jeu capituleschel...

Ake
In mument. Vossa honur ha gest udiu sez che singur Dil Tschiel sclaudi –
malgrad si’aulta vegliadetgna – tuttavia buc ina cooperaziun pli extendida
cun dunna Lennari.

Giusep
Naturalmein buc. Jeu mez hai gie supplicau ella da smanar giuado quei
vegliuord. Ella ha denton maniau ch’ins sappi bu semplamein tractar aschi
senza creanza enzatgi che hagi creau il tschiel e la tiara en mo sis gis. E
puspei hai jeu lagutiu quei. Mo lu ha ella tuttenina entschiet a sfraccar
giuaden cucumeras sc’ina selvadia. Jeu sun naturalmein gnius narrs.

Maria
E daco has lu tuttina maridau mei sch’jeu astgel dumandar?

Ted
Exact, daco?

Giusep
(siper TED) Mia tuppadad, miu signur. (siper il DERSCHADER) Mo sche Vus
dumandeis mei, Vossa honur...

Derschader
Aber jeu damondel bu Vus, signur Lennari. Jeu sun mo surstaus che sche
tut ei uss reglau cull’adopziun, tgei che ha lu motivau Vus d’inoltrar
tuttenina in plogn da paternitad?

Giusep
Tgei che ha motivau mei? Jeu vegn a gir a Vus, tgei che ha motivau mei.
Ch’il signur Dil Tschiel ei daferton daventaus in star. El ha scret in
bestseller. La Bibla.

Dieus
Jeu hai bu scret ella. Buc in plaid hai jeu scret.

Ake
Ah, buc? Statti bu leu che Vus hagies sgrifflau cun agens mauns ils diesch
camondaments silla tabla?

Dieus
Constat. Igl original ei da mei, mo quei prenzi egipzian, quei...

Ted
Moses.


16
Dieus
Exact, quel ha rut igl original e fatg ina copia.

Giusep
Quei emporta bein nuot, tgi che ha ils dretgs d’autur, Vossa honur. El
decuors dil temps ha signur Dil Tschiel segiramein incassau summunas da...
da...

Ake
Tantiemas.

Giusep
Da Tantiemas. E lu hai jeu tertgau: Pil tenti gleiti, daco duess jeu
surprender tut ils cuosts per l’educaziun da siu fegl?

Derschader
Engraziel, signur Lennari. (El muossa a GIUSEP ch’ei permalaus da puspei
prender plaz)

Giusep
(va fetg precautamein sper DIEUS vi) Duei el toch surprender il
susteniment sco ei s’auda. Tut ensemen. Aliments.

Ted
Protesta.

Ake
E tgei aunc, preziau collega? Vossa honur. Astg’jeu uss supplicar da clamar
l’emprema perdetga dalla tgisa, igl arzaunghel Gabriel.

Dieus
Pertgei?

Ted
What for?

Ake
Vus saveis bi exact, what for.

Derschader
Acceptau. Schechter! (El muossa sill’entrada principala. SCHECHTER stat si
e va, daferton che quels ch’ein restai anavos spetgan sigl arzaunghel
GABRIEL stend sin peis e sevulvend viers la porta. Musica. Gregorianischer
Frauenchor (Ley Mystères du Rosaire, Choeur des Maniaies Bénédictines de
l’Abbaye Notre Dame d’Argentan, Offertoire “Ave Maria”)

Schechter
Igl arzaunghel Gabriel duei entrar, per plascher! (egl off, adina pli
desparaus) Igl arzaunghel Gabriel! Gabriel, nu’eis?... (GABRIEL entra tut
discus dalla vart entras la porta davos. El mira plein marveglias, nua che
tschels miran.

Maria
(vesa igl aunghel) Gabriel!

Derschader
Signur Aunghel, per plascher. (Il DERSCHADER muossa sil baun da
perdetgas. GABRIEL va viers il baun. La musica tschessa. (Malign)
Schechter!

Schechter
(Tuorna dalla porta principala) Jeu stun mal, Vossa honur, mo jeu hai buc
anflau quei Gabriel...

Derschader
(Aunc adina malign) La perdetga ei cheu!

Schechter
(Fixescha GABRIEL, marmugna smaledicziuns mo da bass, daferton ch’el
va viers il baun da perdetgas. Enten ir sperasvi pren el la Bibla giu da sia
meisa. Jeu engirel da gir la verdad... (el missla la Bibla giu pil maun da
GABRIEL)

Ake
Arzaunghel Gabriel, nus selegrein che Vus essas promts da segidar en
quella caussa delicata. Vossa honur, el ei staus dalla partida!


17
Gabriel
(Dat igl emprem il tgau confirmond, mo encorscha lu las nauschas egliadas
da DIEUS e da TED, balbegia) Buc adina... buc adina...

Ake
Seigi sco ei vegli, igl arzaunghel Gabriel ha annunziau el sisavel meins dalla
gravidonza da dunna Lennari ch’ella hagi anflau grazia els egls dil refusader.
Jeu citeschel: “Selegra, graziusa, pertgei ti vegns a parturir in fegl che
vegn a vegnir numnaus fegl digl altissim.” Veis Vus annunziau quei, signur
Aunghel?

Gabriel
(mira malsegirs vi sin DIU) Jeu... jeu sai bu seregurdar...

Ake
Tgei? Co ei quei pusseivel?

Gabriel
Jeu hai giu pliras da quella incumbensas da gliez temps. Jeu sai bu
seregurdar da tut ils detagls...

Ake
Tuppadads! Signur Gabriel, veis Vus discurriu dil fegl digl altissim ni buc?
(DIEUS emprova da gir ordavon a GABRIEL)

Gabriel
Po schon esser... ins gi lu bia...

Ake
(Encorscha che DIEUS vul influenzar) Ha Vies patrun, signur Dieus Dil
Tschiel dau a Vus a Nazareth il camond d’annunziar a dunna Maria la
naschientscha da lur fegl communabel?

Ted
Tgei camond?

Dieus
Jeu enconuschel insumma bu quel. Tgi ei quei utschi?

Giusep
Dieus en tschiel, tgei faulsadad. (siper MARIA) E cun aschia zatgei eis ti
seschad’en.

Maria
Lezza ga er’jeu aunc bu tia dunna, Seppli. Ti eis sefultschaus treis onns
d’ina nozza.

Giusep
Jeu hai giu mes motivs.

Derschader
(Dat cul marti) Signur Lennari, quei saveis vus lu far or a casa. Signur
Aunghel, rispundi alla damonda dall’accusaziun. Veis Vus annunziau a
dunschala Maria ch’ella vegni a parturi il fegl da Vies patrun?

Gabriel
(mira tementaus siper DIEUS, va lu vi tier AKE e GIUSEP) Po schon esser,
Vossa honur, ch’jeu hai scutinau enzacons plaids encuraschonts ell’ureglia
dalla dama, - au! (SCHECHTER scarpa da davos ina plema ord las alas.
GABRIEL sestorscha. SCHECHTER fa termagls e scriva mintgaton culla
plema) Jeu sun segirs ch’jeu level probabel gir ch’il pign affon Jesus vegni
ad esser sco tut ils affons sin tiara in affon da Diu.

Ake
(presenta a GABRIEL il citad ord la Bibla) Stun mal, cheu egl evangeli dil
profet Lucas vegn il caracter general menziunaus cun buc ina silba.

Schechter
Pardon, mo quei evangeli ei aunc bu vegnius screts.

Ake
El vegn a vegnir screts, el vegn, gliez stei segirs.

Gabriel
Seigi sco ei vegli, igl ei en scadin cass ina gronda honur per mei
d’emprender d’enconuscher persunalmein il scaffider. (El stat en


18
schanuglias avon DIU cul det da mussar stendius ora, sco tier
Michelangelo).

Dieus
Quei ei stau bien, Gabriel. (Dieus tucc’en il det da GABRIEL cul siu. Sil
contact resuna puspei il chor gregorian da dunnas. GABRIEL mira fascinaus
sin siu det. Lu entscheiv’el a sufflar el, sco sche quel barschass)

Ted
Quei ei in mument historic, mias damas e mes signurs.

Ake
Ina grascha, Vossa honur. Igl aunghel schurmegia ils interess da siu patrun.

Giusep
E mei ha el aunc surplidau da maridar.

Gabriel
Mo el siemi, miu signur, mo en Vies siemi. (dad ault, solemn) Gloria in
Excelsis Deo! (da bass) Dieus sei ludaus. (el va giud tribuna)

Schechter
(cloma suenter ad el) La scala dretg.

Gabriel
(egl off) Engraziel. Oaaaa! (El cupetg da scala giu cun in fracass).

Schechter
Quel sa gie gnanc sgular.

Ake
Jeu less seperstgisar, Vossa honur. Jeu vess bu giu d’envidar quei cumpogn.
El ei mo in aunghel curdau. E quei che pertucca siu caracter...

Maria
El ei buc in aunghel.

Ake
Exact, madame. Mo ei dat perdetgas ch’ein stadas involvadas activamein al
process dalla naschientscha. Sco p. ex. ils treis sabis.

Dieus
Oh, na...

Ted
(seglia si) Vossa honur! Quella historia culs treis sabis cumpara mo egl
evangeli da Mattiu ed ei mo ina praula, ina canzun d’affons. (El conta)
Vegni vus affonets, vegni e mirei (Ihr Kinderlein kommet) e mirei: trees of
green... (el fa ina punt tier “Wonderful World” da Louis Armstrong, vegn pli
dad ault, daferton che tschels miran sin el fascinai ... red roses, too. I see
them bloom, for me and for you. And I think to myself, what a wonderful
world...” (Il DERSCHADER petga cul marti, TED vegn puspei tier sesez)
Sorry, perstgisei.

Ake
Vossa honur, jeu hai ina surpresa per miu collega cantadur. Cun Vossa
lubientscha. (El va vi tier l’entrada principala, cul gest d’in annunziader)
Astg’jeu supplicar d’entrar, ils treis sabis, Caspar, Meltger, Balthasar! (Ins
auda musica da Klezmer, Giora Feidmann, Classic Klezmer, “Itamar
Freilach”) MARIA seretrai vi tiel DERSCHADER. CASPAR, smincaus ner,
sepresenta igl emprem persuls, peglia tema dad AKE, svanescha puspei.
MELTGER laghegia davos la cantunada dalla rama digl esch neu, peglia
tema dil publicum. MELTGER e CASPAR stauschan viaden BALTHASAR che
sedosta cun peis e mauns. Aschiprest ch’ils treis stattan eri tschessa la
musica da Klezmer puspei. GIUSEP ed AKE beneventan CASPAR, MELTGER
e BALTHASAR.

Ake
Cordial beinvegni. Jeu sun igl advocat Dr. Mèl-Honig.

Giusep
Lennari ei miu num.

Caspar
Caspar da Mesopotamia.


19

Meltger
Meltger, dall’Egipta.

Balthasar
Pardon, jeu sun dall’Egipta.

Meltger
Propi? Ed jeu?

Caspar
Dad Edom.

Balthasar
Na, dalla Persia.

Meltger
Exact. (siper BALTHASAR, culla gesta d’in grev quen e quella gesta
mantegnan ei per quella scena) Ti, Caspar, ti eis dad Edom.

Caspar
Jeu sun Caspar.

Balthasar
Clar. E tgi sun jeu?

Meltger
Ti eis Balthasar da Mesopotamia.

Balthasar
Daco?

Schechter
Veis gleiti, zacherment!

Derschader
Schechter! Vus essas en ina sala da dertgira! (siper ils treis sabis, fetg
gentil) Veis gleiti, zacherment!

Caspar
(siper il DERSCHADER) Signur retg, nus savein bu seregurdar schi exact pli.

Meltger/Balt. (spustau) seregurdar schi exact pli...

Caspar
Igl ei schon in pèr meins dapi che nus vein mirau sperasvi tiels Lennaris a
Nazareth.

Maria
A Bethlehem.

Meltger
Po schon esser. Jeu sai mo pli ch’ei entscheveva cun “L”.

Caspar/Balt. (spustau) Lazaret?

Meltger
E tgi ei quei bi affon (el muossa sin MARIA), sch’jeu astgel dumandar?

Giusep
Quei ei mia dunna.

Balthasar
Aha. E tgi essas Vus?

Ake
Quei ei Giusep Lennari ch’era ella stalla, signur Meltger.

Balthasar
Jeu sun Caspar (CASPAR muossa tut trubistgaus sin sesez)

Ake
(va en direcziun baun da perdetgas) Seigi sco ei vegli, quei ch’ei da
relevanza per nus cheu ei il fatg che la naschientscha digl affon Jesus, fegl
da Maria e digl accusau, ei vegnida annunziada a quels treis sabis digl
orient entras ina steila.

Ted
Just a minute, preziau collega. Ils treis sabis ein insumma bu sempatschei
da quei a sias uras.


20
Ake
Buc?

Ted
Na, els ein vegni tarmess d’in retg neutoric per spiunar ora quei affon
schenial a Bethlehem. Ina fatschenta spirontamein politica. Hai jeu raschun,
mes signurs sabis?

Ils treis sabis (scutinont) Politic? Tgei? Co? Nua?

Caspar
Tgei ei politic?

Balthasar
Sai buc, mo forsa sa Balthasar? (El muossa sin MELTGER)

Meltger
(siper il DERSCHADER) Voss’excellenza, tgei vul el (AKE) da nus?

Derschader
Mes signurs sabis, il signur advocat less saver (accentuond mintga plaid)
Vid – tgei – che – vus – saveis- aunc – seregurdar – da – quella – caussa.

Ils treis sabis Seregurdar?

Caspar
Spitgei inaga... En stalla era bein... in asen...

Meltger, Balt. (spustau) Asen...

Caspar
... giebein, in asen alv, aber in pign...

Ake
Quei ei tut?

Balthasar
In pèr cauras vevi aunc.

Caspar, Mel. (spustau) Cauras...

Giusep
Tgei eisi cun vus? Veis buc aunc purtau custeivels schenghetgs al pign
affon Jesus? Aur, intscheins e mirra?

Ils treis sabis Rieblas? Nus?

Meltger
(siper GIUSEP) Preziau signur Derschader, forsa sbiglieis vus nus cun zatgi?

Caspar
(siper GIUSEP) Balthasar ha raschun, signur advocat. Cheu setract’ei d’ina
malcapientscha displascheivla.

Meltger, Balt. (spustau) Malcapientscha displascheivla..

Caspar
Nus essan mo sempels pasturs che stattan sin pastira e pertgiran lur
nuorsas.

Balthasar
Meeeee.

Ake
(Petga il tgau desparaus sil baun da perdetgas)

Derschader
Co? Vus essas bu retgs?

Balthasar
(siper il DERSCHADER) Insumma buc, signur Lennari.

Ake
Ei stat aber scret expressivamein ch’els seigien ils treis sabis digl orient, ils
treis sogns retgs!

Caspar
Quei scriva il missiunari Mattiu...


21

Meltger, Balt. (spustau) Mattiu...

Caspar
Nus perencunter s’udin ella gruppa dil profet Lucas. (Ils treis sabis tegnan
lur bastuns sur il tgau, dattan ina frida e cloman el medem mument
“Missl’il Lucas”. AKE tegn ils mauns avon il frunt e scappa digl esch davos
ora.) (Siper GIUSEP) Lezza notg, Vossa honur, lezza notg cu quei aunghel
ei cumparius, co vev’el puspei num...

Giusep
Gabriel! Ha, hai jeu bein saviu! Quei scroc!

Maria
Seppli, entscheivas schon puspei?

Derschader
(dat cul marti) Ruaus, signur Lennari. Tgei eisi pia schabiau lezza notg?

Meltger
Igl aunghel Gablinger ha getg a nus ch’ei detti ina zun legreivla nova...

Balthasar
Gie, exact. A Haifa seigi naschiu in pop che seigi nungetg ruffinaus.

Caspar, Mel. (spustau) Ruffinaus.

Caspar
E nus treis sabis duein gratular als geniturs (siper BALTHASAR) Constat ei,
Caspar?

Balthasar
Ti eis Caspar.

Caspar
Jeu? Ah, gie. (siper GIUSEP) Signur Derschader, nus vein liquidau tut exact
aschia sco quei ch’igl ei gniu getg a nus. La fin finala essan nus treis gie mo
statists.

Meltger, Balt. Statists? Pasturs!

Derschader
Mo daco lu quella vestgadira da retg, sch’jeu astgl dumandar?

Meltger
Nadal, miu signur, Nadal. Il gi dils treis sogns retgs sevestgin nus adina da
retgs, mein da casa tier casa e rimnein collectas.

Caspar, Balt. (spustau) Collectas.

Ils treis retgs trein lur capialas e contant “Vegni vus affonets, vegni e
mirei” (Ihr Kinderlein kommet) Els semettan si avon GIUSEP, van a
cantond vinavon tier TED che sesaulza ualti refusond. MELTGER e
BALTHASAR fan ina storta entuorn el e svaneschan. Sulettamein CASPAR
ch’ei smincaus ner stat eri avon TED. CASPAR e TED miran in siper l’auter
gentil, surrin d’enconuscher. CASPAR muossa cun siu det ch’el ei mo
smincaus ner, sevolva e va giud tribuna. TED mira trumpaus sin siu det: El
ei propi ners. La musica da Klezmer entscheiva puspei. AKE tuorna
spussaus. La musica tschessa.

Derschader
(siper AKE) Da quellas perdetgas gnis Vus a nus cun tut, signur Lennari?

Ake
El ei lennari.

Derschader
Naturalmein, tgi auter? Mo serius – daco envideis Vus da quellas perdetgas?
Pasturs?


22
Ake
Jeu stun mal, Vossa honur. Quei che pertucca ils treis sabis sund jeu
sefidaus digl evangelist Mattiu. El ha promoviu ils treis pasturs digl
evanglist Lucas a retgs.

Ted
Quei numn’ins “upgrading”, preziau collega.

Ake
Ah, gie?

Derschader
(Malidis) In sgarscheivel dischuorden. Schechter, fagei entrar immediat igl
evangelist Mattiu.

Schechter
Va buc, Vossa honur.

Derschader
Daco buc?

Schechter
Executaus.

Derschader
Pauper schani. Mo atgnamein ha el tuttina scret giu tut da Marcus. Mia
buna dunna Maria (el metta si ses egliers) Veis Vus aunc d’aschuntar zatgei?

Maria
Oh gie. (mira sin DIEUS) Jeu savess aunc aschuntar beinenqual caussa,
Vossa honur...

Dieus
Maria, hai jeu dumandau Vus x-enzacu da maridar?

Ted
(seruschna giu dalla sutga) Beai ein ils paupers da spért, pertgei lur ei il
reginavel da tschiel.

Dieus
Tgei veis getg?

Ted
Irrelevant. Jeu sun mo seregurdaus d’enzatgei che vegn a vegnir scret in gi.

Derschader
Seigi sco ei vegli, mias damas e mes signurs, mo a mi pari che nus seigien
arrivai ad in punct miert.

Dieus
Tuttavia.

Ake
Tuttavia buc! Lubi a nus, Vossa honur, da tschentar enzacontas damondas
clarificontas allas persunas pertuccadas.

Derschader
Tgi ei pertuccau?

Giusep
Mia dunna per expempel.

Schechter
Zucher candel? (El ri, il DERSCHADER s’accorda, MARIA sesaulza indignada)

Derschader
Perstgisei, preziada dama, jeu roghel melli ga per perdun. Schechter, Vus è!

Schechter
Jeu è.

Derschader
In tgutg, in maltschec, dunna Maria. Mes signurs, la perdetga stat a Vossa
disposiziun.

Ake
(pren sco emprem il plaid) Engraziel, Vossa honur. Dunna Lennari, fagei
schi bien e confirmei che Vus hagies giu cun Vies um negina relaziun avon
maridar.


23
Giusep
Akiba, tgei ha quei da muntar? Quei va tier zatgei mo a mi ed ad ella. (Il
DERSCHADER petga cul marti) Ed ad el. Gi inaga, zucher candel... (TED ri
malign) Schei inaga a mi, dunna Lennari: Vein nus giu relaziuns avon che
maridar?

Maria
Tgei sort relaziuns, Seppli?

Giusep
Mo, ti sas schon...

Maria
Ah, ti manegias copulaziun.

Giusep
Cop.. Jeu getg bu da quels plaids macorts.

Derschader
Udis vus mal, bien signur Lennari? Vossa dunna conceda indirectamein da
ver giu relaziuns intimas cun Vus avon che maridar.

Giusep
Seconversai essan nus. Mo buc ina vera relaziun. Quei era plitost ina sort...
ina sort...

Ake
Ina sort simpatia hormonala.

Schechter
Tuchergnar entuorn.

Derschader
Schechter, teni a mistregn Vossa lieunga! Signur Lennari, sche Vus veis
fatg nuot auter che tuchergnar entuorn, lu setschenta la damonda, daco
ch’igl ei stau Vies giavisch dad exnum ir a Bethlehem per parturir?

Ted
Vossa honur, perquei ch’el ha cartiu che sia dunna vegni a parturir leu ad el
in superstar. (siper GIUSEP) Vus levas esser il daddy dil Messias!

Dieus
(calmond) Mo empau, Pitsburger, mo empau. (TED sesa sper el) Superstar?
Messias? Propi, Pitsburger? Tonts cumpliments per in pop?

Ted
Quei vegn menziunau clar e bein, e zuar ellas scartiras da tut ils
evangelists impurtonts, Sir.

Dieus
Jeu drovel bu da quels intermediaturs nominai sez.

Derschader
Perstgisei, signur Dil Tschiel. Leis Vus forsa gir cun quei che Vus creigies
buc allas Fontaunas?

Ted
Na, quei ha miu mandant bu pretendiu.

Derschader
Jeu hai dumandau el, capiu? (Siper DIEUS) Essas Vus bu religius, miu
signur?

Ted
Protesta. Irrelevant.

Dieus
(vegn vi davon) Relevant, relevant. Ted, fagei schi bien e schei sclarir mei
inaga las caussas per ch’ellas seigien sclaridas per adina. Jeu sun buc in
“Ketzer”, in eretic, mias damas e mes signurs. Jeu creiel en memez. Jeu
hai era nuot encunter ils Ortodoxs, aschigitg ch’els sforzan bu mei da
patertgar sco els ed aschigitg ch’els permaleschan bu mi’intelligenza. Mo
jeu damondel Vus, Vossa honur – co duei jeu capir tut quei? Dad ina vart
vegn jeu renconuschius dalla carstgaunadad sco scaffider digl entir
equipament digl univers. Els acceptan ch’jeu hai aunc scaffiu billiuns e
trilliuns steilas exact tuttina sco lur. El medem mument spetgan mes
adherents fideivels dentont da mei ch’jeu selegri mintga gi, damaun per


24
damaun dils medems himnis da laud affonils culs quals mes fans
bumbardeschan mei, aschia sco sch’jeu fuss in actur dependent da
cumpliments. (Beffegiond) “Retg dils retgs”, “Perpeten grond Signur”, “Diu
dallas armadas”, “Omnipotent enconuschider dil zuppau”, “Buntadeivel e
tutsavieivel el reginavel da tschiel” ed aschia vinavon. Propi...

Derschader
Cun quei leis Vus mo render respect a Vusez, miu signur.

Ake
Ils carstgauns setegnan sulettamein vid las veglias tradiziuns religiusas,
signur Dil Tschiel.

Dieus
Ed els trein mintga ga il nas, sch’ei vegn discurriu en lur oraziuns ni
schiglioc enzanua dad autras confessiuns. Vossa honur, co va quei pomai a
prau cul fatg ch’jeu sun bu mo responsabels per la razza miniatura da
lennaris silla pli pintga steila d’ina galaxia pintgetta, mobein è per las
nundumbreivlas creatiras digl universum, inclusiv survients ed aduraturs
dad idols.

Derschader
Singur Dil Tschiel, astg’jeu interpretar Vos plaids aschia che Vus mettis en
damonda il status dil pievel eligiu?

Dieus
(denter ils dents) Na, jeu hai bugen els.

Derschader
Daco?

Dieus
Mo sa daco? Els han la fin finala inventau mei.

Ake
Protesta, Vossa honur. Lubi a mi da formular ina damonda zun virulenta.
Vess miu mandant e bu signur Dil Tschiel dad esser il bab, co eis ei lu da
declarar che domisdus conjugals Lennari han clar e bein tratgs semitics e
cavels stgirs, daferton ch’igl affon Jesus vegn representaus sin mintga
maletg autentic cun cavels blonds ed egls blaus? (presenta als presents in
maletg da Jesus sco affonet cun cavels blonds liungs ed egls blaus. Siper
SCHECHTER) Mussament 4A. (El vegn tier DIU) Egls schi blaus sc’il tschiel.
(siper TED, sarcastic) The blue, blue sky, Pitsburger. (El tonscha il maletg
al DERSCHADER). In affon dil nord, manieis bu è?

Derschader
(contempla il maletg) Daveras, remarcabel...

Maria
In mument inaga! (Ella va vi tiel DERSCHADER). Lubi a mi ina informaziun
confidenziala. En enzacons onns vegn quei affon a seconvertir tiel
cristianissem, perquei ha el sco spitgau cavels blonds. Sco mesira
preventiva, per aschi da gir.

Giusep
Ah, pervia da quei eis el blonds?

Maria
Quei ei tut schon rugalau, Giusep, cun Gion Battesta. Nus vein schizun
schon fatg giu in termin nua che lez vegn a battegiar miu fegl e sco
intermezzo vegn il tschiel a sesarver duront la ceremonia e miu fegl vegn a
veser co il spért sogn sgola neuagiu e vegn a vegnir sur dad el en fuorma
da columba alva.

Giusep
Ah, schia.

Maria
Tut ei schon rugalau, Giusep.

Ake
Spitgei, Vossa honur. Dunna Lennari ha deplorablamein munchentau da
citar l’entira passascha ord igl evangeli da Mattiu. “E pren mira, ina vusch


25
da tschiel ha getg: Quei ei miu fegl carezau, vid il qual jeu hai plascher”.
Plaid per plaid: “Miu fegl carezau!” Jeu sun fetg spanniaus, tgei che Vus
scheis da quei, signur Dil Tschiel.

Dieus
Mia tenuta ei enconuschenta: (ensemen cun TED) “Negin contact, negina
relaziun, negina paternitad.”

Ake
(petga silla Bibla) Ed ils plaids digl evangelist?

Ted
Miu preziau collega citescha adina puspei or da documents ch’ein aunc bu
vegni screts.

Ake
Quei ei mo ina damonda dil temps, Vossa honur. Er il meister denter ils
evangelists, Marcus, entscheiva siu evangeli culs plaids “Jesus, il Messias,
fegl da Diu.”

Ted
I beg your pardon, cun excepziun da quella uvertura bombastica anfl’ins
egl entir evangeli da Marcus buc in soli sulet indezi silla naschientscha
nunconvenziunala digl affon Jesus Lennari. (siper il DERSCHADER)
Demagogia bienmarcau, Vossa honur.

Derschader
Avon ch’ei vegni cheu aunc pli bienmarcau, signur Dil Tschiel, forsa lesses
Vus offerir ina regulaziun finanziala? Jeu manegiel, per gudignar temps.

Dieus
Na. (El stat sin peis) Jeu possedel absoluttamein nuot, Vossa honur.

Derschader
E la vendita dalla Bibla?

Dieus
Per gronda part cudischs tascabels. Jeu hai nuot.

Giusep
Quei vesses stuiu ponderar avon, miu signur, avon che tuchergnar entuorn.

Maria
Idiot!

Derschader
(mira sill’ura da sablun) Il temps s’avonza, mias damas e mes signurs! Jeu
damondel danovamein il refusader, e quellaga spetg’jeu ina risposta
categorica: Essas Vus il bab digl affon Jesus ni buc?

Ted
Vossa honur, quei vein nus toch schon...

Derschader
Gie, ni na, signur Dil Tschiel?

Dieus
(stat sin peis) Stos jeu uss rispunder, signur Derschader?

Derschader
Gie ni na? (pausa)

Dieus
Ni. (El sesa plaunet puspei, MARIA lahrogna, applaudescha, TED suspira
levgiaus.)

Giusep
Vesis, Vossa honur, el vul semplamein bu pagar.

Ake
In metschafadigias senza cumparegl.

Ted
Nus senuspin tuttavia buc, preziau collega. Il cuntrari. Jeu sesentel
obligaus da clamar avon dertgira ina persuna dalla quala sias explicaziuns
vegnan a procurar che la stadera dalla giustia vegn a s’inclinar immediat da
nossa vart. Vossa honur, lubi a mi da clamar sco proxima perdetga – il
Spért sogn.


26

Maria
Lez ha grad aunc muncau a mi.

Dieus
Per l’amur da Diu.

Derschader
Lubiu. Schechter, fagei schi bien!

Schechter
(va) Il spért sogn! Sogn Spért! (El tuorna puspei suenter in mument,
seposta all’entrada, cun gesta da herold) Ladies and Gentlemen! Sia
sontgadad, il reverendissim Spért sogn! (SCHECHTER fa duas gadas sco da
pitgar cun in fest giun plaun. Mintga pitgada vegn accumpignada dil marti
dil DERSCHADER. Musica dad orgla entscheiva, J.-S. Bach, “Toccata C-Dur”,
BWV 564, Ulrich Böhme).
Il SOGN SPÉRT cumpara, el semeglia fetg DIEUS. El fa sperts pass pigns
sur tribuna, stat eri directamein avon DIEUS. DIEUS ed il SOGN SPÉRT
examineschan in l’auter d’adversaris. DIEUS fa la sontga crusch. In maun
dil SOGN SPÉRT trembla adina. Il DERSCHADER dat cul marti. SCHECHTER
meina il SOGN SPÉRT vi tiel DERSCHADER. Il SOGN SPÉRT scarpetscha tiel
scalem, vegn tschaffaus si da MARIA e mess sin lezza sutga. La musica
tschessa.

Derschader
(legia orda sia documentaziun) Sogn Spért, naschius... enzacons trilliuns
onns avon nossa cronologia... Pardon, signur Spért, cheu mauncan las
indicaziuns tier Vies mistregn.

S. Spért
Jeu... jeu sun aunc... bu sedecidius.

Ted

Organisatur. El ei in organisatur, Vossa honur.

Derschader
Tgei organisesch’el?

Ted

Partis, happenings, orgias selvadias e sfrenadas.

S. Spért
Co, jeu? Orgias? Manieis Vus mei, miu signur?

Ted

Gie, gie, exact Vus manegiel jeu.

S. Spért
(sevolva disparaus viers DIEUS) Miu Diu, daco quesch’El?

Dieus
Jeu vi bu semischedar en cheu.

S. Spért
Mo el gi bu la verdad.

Dieus
Spértli, lai en ruaus mei.

Ake

Vossa honur, quei ei uss veamein buc in forum per conflicts persunals.

Schechter
Vinavon.

Derschader
Schechter, ei tonscha! Vinavon!

Ted
 Quei po esser, Vossa honur, mo uss eis ei finalmein uras da sclarir quei
incap deplorabel. Buc il Signur Dil Tschiel ha effectuau quella gravidonza
misteriusa da dunna Maria Lennari, mobein la perdetga che sesa cheu en
sala da dertgira.


27
Derschader
(vilaus) Mister Pitsburger. Sche Vus enconuschis gia dalla bial’entschatta
enneu la vera identitat dil bab, il ver motiv per la gravidonza da Maria,
daco veis Vus lu bu communicau quei alla dertgira pli baul?

Ted
I forgot, Vossa honur. Jeu sun è mo in carstgaun. Emblidau.

Derschader
Maria, preziada dama, jeu supplicheschel per Vossa posiziun.

Maria
Jeu less bu s’exprimer en caussa.

Derschader
Signur Spért, sesalzei. (siper Dieus) Vus è! (Il derschader muossa al S.
SPÉRT cun ina gesta da sesalzar, DIEUS stat daferton medemamein si,
imitescha il S. SPÉRT. TED tucc’en il maun da DIU, ch’entscheiva
medemamein a tremblar, aschia che DIEUS ed il S. SPÉRT ein aunc pli
semeglionts) Fagei schi bien ed examinei las duas perdetgas exactamein,
dunna Maria. Tgi ei stau il hosp en Vossa casa?

Maria
(contempla omisdus) Jeu sai buc, Vossa honur... Els semeglian schi fetg in
l’auter, propi sco in iev semeglia l’auter. La fin finala ei quei lu è schon in
pulit temps dapi lu, giavel gleiti.

Derschader
Il giavel? Schechter, nus stuein envidar lez. Nua setegn el si?

Schechter
Sapp’il giavel.

Derschader
Bien, dumandei el.

Schechter
Segir.

Maria
Jeu sun bu diltut segira, Vossa honur, mo jeu creiel... visitau mei ha... el!
(muossa sil SOGN SPÉRT che croda anavos ella sutga)

Giusep
In complot, Vossa honur. Dil Tschiel e siu advocat vulan stuschar la
responsabladad per la paternitad sin quei vegl comiss cheu che vegn a
pagar a mi buc in tgietschen.

Ted
Daners! Ei quei tut quei ch’intressescha Vus?

Ake
Gliez sa ins gir dad ault, Vossa honur, ina conspiraziun che toffa tochen sin
tschiel. Els vulan inventar ina relaziun da treis ch’exista buc per setrer ord
l’affera. In cumplot.

Derschader
Schechter, strihei la davosa remarca.

Schechter
Refusau. (Il DERSCHADER mira sin el sco paralisaus, lu pren el ina tabletta
da sequietar)

Ted
Aultstimada dertgira. Per evitar discussiuns nunnecessarias seigi ei lubiu a
mi d’informar vus davart il grond buordi dalla responsabladad che signur
Spért Sogn porta en quella causa.

Ake
Protesta. Nunlubiu.

Schechter
Vinavon! Declarar!

Ted
Jeu engraziel a Vus, signur Schechter. (semeina viers el) Tut ensemen ha
pia entschiet quei gi cu signur Spért Sogn ha exprimiu siu giavisch ch’el


28
veva gia dapi mellis onns, numnadamein d’emprender d’enconuscher
dunna Maria Lennari persunalmein.

S. Spért
Tgei? Jeu duei?? Jeu hai liu?? La preziada dunschala? El (muossa sin DIU)
El ha liu ch’jeu mondi en siu num.

Dieus
Vess quei dad esser ina sgnocca, spértli?

S. Spért
(leva si, indignaus) Miu Diu. Ch’el cudezzi bu mei! (dad ault) Duess jeu
arver si la bucca zacu, lu.... (el sevilenta, survegn in’attacca e sto seser. Il
DERSCHADER tonscha ad el in migiel aua ch’il SOGN SPÉRT pren encunter
cun maun tremblont. El tonscha puspei anavos il migiel al DERSCHADER ed
il tremblar va è vi sil maun da lez.)

Ted
Vossa honur, la perdetga ha smanatschau a miu mandant.

S. Spért
El ha entschiet. Gia lezza ga vev’jeu dumandau el, daco ch’jeu stoppi ual ir
tier la dunschala Maria.

Schechter
Eba, daco?

S. Spért
(siper SCHECHTER) El ha getg che nus seigien partenaris.

Schechter
Partenaris en tgei?

S. Spért
En tgei? Tgei sai jeu. En tut. Per esser sincers, miu signur...

Derschader
Che la perdetga sedrezzi viers mei! Jeu sun cheu il derschader.

S. Spért
Senz’auter, Vossa honur, senz’auter. Mo la causs’ei aschia ch’jeu hai
atgnamein mai saviu tgei pensum ch’jeu hagi sco sogn Spért.

Derschader
Veis lu mai dumandau?

S. Spért
Secapescha ch’jeu hai. Mo el ha declarau a mi ch’ei setracti cheu d’in...
d’in...

Dieus
... d’in fatg tgeologic.

S. Spért
Ed jeu dueigi bu catschar miu nas en caussas che mondien tier a mi nuot.

Dieus
Exact.

Ted
Lubi a mi, Vossa honur, ch’jeu citeschi ord las Fontaunas. Igl evangelist
Mattiu ha declarau en capetel 1, vers 18 decididamein: “Aunc avon che
Giusep ha tuccau en Maria eis ei sedau (el accentuescha mintga silba) che
– ella – ei – stada – en – speronza – dil – Sogn – Spért.”

S. Spért
(Ei fetg agitaus, pren il marti dil derschader e petga plein gretta giu pil pult,
cullas larmas orasum selai el curdar ella sutga da MARIA) Jeu hai saviu, jeu
hai saviu, jeu hai negina schanza encunter quels smeladi evanglists. Ins ha
carmalau mei en ina trapla, surduvrau mia buontad, fatg orda mei il
péschaletg.

Derschader
Seigi sco ei vegli, (el muossa duas mappas) nus vein cheu ils mussaments
da dus evangelists da renum.


29
S. Spért
Famas, Vossa honur, nauschas tschontschas. Ei constat, jeu hai visitau
inaga la purschala Maria, denton mo sco tarmess, Vossa honur, el rom
d’ina missiun undreivla. Jeu sun buc il bab dad Jesus.

Giusep
Naturalmein buc. Ins astga bu crer tut allas medias.

Derschader
Gest. Ruaus. Cara dunna Maria, veis Vus nuot d’aschuntar?

Maria
Na, Vossa honur. Negin commentari.

Schechter
He, dei al sogn Spért tschun minutas per ch’el sappi declarar siu pugn da
vesta.

Derschader
Schechter! Jeu vegn è a frida senza Vos cussegls! Vus veis buc idea dalla
carn-piertg alva quei che pertucca caussas da dretg.

Schechter
Jeu sai. Jeu roghel per perdun.

Derschader
Singur sogn Spért. Jeu hai decidiu da dar a Vus tschun minutas per
declarar Vies pugn da vesta. (SCHECHTER pren la Bibla e meina il s. Spért
el baun da perdetgas)

Ted
Bia memia bia!

Derschader
Sis minutas! Perdetga, fagei schi bien e declarei alla dertgira sut tgei
circumstanzas che Vus veis surpriu quella missiun nunpusseivla.
Tschintschei!

Schechter
(scutina amicabel) Jeu engirel da gir la verdad, nuot auter che la verdad e
da setener bein.

S. Spért
Jeu... jeu concedel, Vossa honur... Mo el ei toch miu boss.

Schechter
Mo negina tema, miu bien, o cul marmugn. (El petga ad el giu pil dies e
stat eri spèr el el baun da perdetgas), Mo curascha.

Derschader
Singur Spért, Vossa declaronza vegn tractada confidenzialmein.

S. Spért
Bien, jeu tschontschel.

Derschader
Sche tgei ei lu schabiau?

S. Spért
Igl ei capitau da gliez temps cu miu Diu leva in affon. El ha getg siper mei
ch’el hagi bu gust da spitgar aunc inaga in trilliun onns per segirar la
continuaziun da sia schlatteina. Anzi, ei seigi siu giavisch da tener ussa in
affon enta maun tochen ch’el seigi aunc habels.

Dieus
Spir schulas.

Ted
Bullshit.

Derschader
Fagei schi bien!

S. Spért
Ed jeu hai getg ad el: “Miu signur, tgei drov’el in fegl, cu el ei gie sez
immortals?” Mo el ha rispundiu ch’el hagi decidiu che siu fegl dueigi liberar
la carstgaunadad.

Schechter
Da tgei?


30

S. Spért
Da tut. Da tuts problems pusseivels, tgei sai jeu. Jeu hai ughiau da gir:
“Miu Diu, quei ei gie bien ed endretg, mo daco liberescha el lu bu sez? Jeu
manegiel, aschi in spindrament ei la fin finala ina caussa persunala, daco lu
in fegl...

Derschader
Exact. Jeu sefidel è mo nuidis da mes affons.

S. Spért
Ah, Vossa honur ha è affons?

Derschader
Gie, treis buobs (intim) Paul, quei ei il pign, lu Clau ch’ei empau pli stagns
e la fin finala Hellmuth. In ad otgontatschun! (El encorscha ch’el va o silla
roma) Teni bu si mei. Fagei vinavon.

S. Spért
(irritaus) Da tgei discurrevan nus ual?

Derschader
(studegia) Hellmuth? Ruaus! La dertgira spetga aunc adina sin ina risposta,
signur Spért. Daco ha il signur digl univers ual tscherniu sin nies planet
pignet exact dunna Maria Lennari sco potenziala mumma da siu fegl?

S. Spért
El ha giu ses motivs.

Derschader
Co?

S. Spért
El ha getg, miu Diu ha getg, Maria seigi ina “Jo nö”.

Derschader
Co?

S. Spért
Ina “Jo nö”. Quei vul gir, signur Dil Tschiel ei gie da Transsilvania, pia da
derivonza ungaresa e “Jo nö” tranlatass’ins crei jeu cun...

Dieus
“Ina biala dunna. Ina rassiga coga.”

Giusep
Gliez maneg’jeu è.

S. Spért
Singur Dil Tschiel veva gia dagitg tschaffen da Vossa consorta.

Maria
Engraziel, sogn.

S. Spért
Jeu mez hai empruau da perschuader miu Diu ch’è il caracter dalla dunna
seigi impurtonts, las valurs internas per aschidagir. Aber el ei staus
intressaus pli fetg vida – mo vus saveis schon – vid ils aspects exteriurs,
las preferientschas corporalas (el descriva culs mauns las curvas d’ina
dunna) sche Vus saveis tgei ch’jeu manegiel...

Dieus
(Smaladescha da bass)

Ted
(seglia si) La perdetga Spért Sogn ha ina fetg ferma fantasia, Vossa honur.
Cheu va ei denton bu per prefereientschas. La damonda fatala secloma: Tgi
ha mess en speronza dunna Lennari? (siper il S. SPÉRT) Co veis vus fatg il
pop alla biala dunschala, Vus vegl cavrer?

S. Spért
Jeu hai bu tuccau en ella.

Schechter
Buc? Lu matei ch’igl ei stau impollinaziun tras il vent.

Dieus
(entscheiva a rir, TED s’accorda)


31
S. Spért
Quei stos jeu bu schar plascher. Ei quei ina dertgira ni in teater da
casparets? Jeu getg bu plaid pli senza miu advocat. (El banduna il baun da
perdetga, stat eri avon DIU) Pfui!... (Musica dad orgla sco cu’l ei entraus. Il
S. SPÉRT banduna la sala entras l’entrada davos. La musica dad orgla
tschessa. Il DERSCHADER sesaulza, festgina cul maun vid la scaffa dallas
caultschas viers l’entrada laterala, svanescha.

Schechter
Aultstimada dertgira! 20 minutas pausa. (El penda la giacca sur la sutga
giu, trai ora ses calzers.)

Giusep
In advocat vul ti esser, Akiba? In scharlatan eis. Il ner fa ch’il derschader
perda aunc diltuttafatg il tgau e ti has mo mirau tier. Daco vegns bu cun
citads sco tschels è? Daco? (DIEUS e MARIA van in viers l’auter, sentaupan
silla rampa. Il S. SPÉRT ch’ei sespiars entra puspei dall’entrada davos e
sesluetta naven el funs, svanescha tras l’entrada principala, senza vegnir
encurschius.

Ake
Jeu hai citads d’emprema qualitad, Giusep. Digl evanglist Gion. Citads
excellents.

Giusep
E daco portas buc els?

Ake
Perquei ch’jeu sun bu in lennari idiotic, mobein in giurist, ti trut ch’eis mo o
sils raps. (El banduna GIUSEP e sesa vi tier TED, cul qual el discuora sut
vusch)

Dieus
(intim) Jeu stun schi mal, mia cara Maria. Jeu sperel che ti capeschies mia
situaziun delicata.

Maria
Jeu capeschel. Bien Diu, jeu selamentel buc. Ils schabetgs han eba
sviluppau in’atgna dinamica esoterica.

Dieus
Eso... dina... Senza dubi, Maria. Tgei manegias cun quei?

Maria
Che tut seigi semplamein caussa da cletg.

Dieus
Ah, caussa da cletg? Enconusch’jeu buc.

Maria
Oh, miu Diu. El semida mai.

Dieus
Tgei fa il pignet?

Maria
El ei schi in gnoc.

Dieus
Tgi semegl’el?

Maria
Oh-la-la...

Dieus
Oh Maria, jeu less veser sco’l sesviluppescha.

AKE ei puspei turnaus en siu plaz, TED s’avischina a DIEUS e MARIA.

Maria
Adatg!

Dieus
(siper TED, vilaus) Gie, tgei eisi?

Ted
Signur Dil Tschiel, per plascher in mument...


32
Dieus
Mument! (El betscha fetg grazius il maun da MARIA) Tut bien, mia cara.
Jeu sperel che nus survivien quella pintga crisa saunamein.

Maria
Tgau. (Ella tuorna puspei en siu plaz, vegn tenida si da GIUSEP cul qual
ella discuora da bass en siu plaz. GIUSEP sesa avon ella giun plaun.

Ted
(siper DIEUS) Sai jeu discuorer cun Vus dad um tier um?

Dieus
Daco buc?

Ted
Schei inaga – e quei stat denter nus – miu plaid d’honur. Veis Vus ussa giu
in’affera culla Lennaria ni buc?

Dieus
Tedlei inaga Ted. Tgei duess jeu gir a Vus? Jeu sun buc or da lenn, mo jeu
hai naturalmein giu tema dalla publicitad. La fin finala hai jeu scret la
versiun originala dils diesch condaments. Quei Egipzian cheu, quei prenci...

Ted
Moses.

Dieus
Gie, quel ha eba sfalsificau tut en sia copia, aber exact il dieschavel
condament, quell’idea stuorna cun “Ti dueis bu garegiar la dunna da tiu
proxim”, lez ha’l schau sco’l era.

Ted
Yeah, el era buc in sogn.

Dieus
Tgi ei schon in sogn, tgi? È jeu sun incantaus da Maria. Tgei dunna
fascinonta! (Viers MARIA, scutinont) “Jo nö”..

Giusep
(encorscha l’egliada da DIEUS. Seglia si, festgina vi tier DIEUS e TED, siper
MARIA) Lai mei...

Maria
(Emprova da tener anavos GIUSEP) Seppli, stai cheu, Seppli!

Ake
(grescha era), He, Lennari!

Giusep
(siper DIEUS) Teidl’inaga, ti toc tat vegl, lai en ruaus mia dunna, capiu?

Ted
Mister Dil Tschiel tracta Vossa dunna adina cun stem’e respect, signur
Lennari.

Giusep
E tgi ha fatg il pop ad ella, hah?

Maria
Cala da grescher.

Giusep
Jeu greschel sc’jeu vi. Jeu sun tiu um. E quel cheu ei il bab da tiu fegl.

Ted
Giusep, Giusep, come on. Mirei toch inaga pli exact sin el...

Dieus
Pitsburger, jeu hai getg a Vus ch’jeu vegli udir nuot da quei.

Ted
Jeu sai, sir, mo la verdad sto finalmein vegnir alla glisch. Miu bien Giusep,
cartis Vus veramein ch’ina persuna schi veglia, ch’ei schi lunsch naven da...

Dieus
(vilaus) Uss eisi lu finiu, Ted! Jeu sun en cumpleina fluriziun e potenza.
Mir’inaga sin mei, ti miserabel cumpogn. (El selai curdar giu sil plantschiu,
peglia si la curdada culla bratscha e fa punts “Liegestütze”) In e dus e
treis...


33

Musica resuna (Original U.S.A. Gospel Choir, feat. Joan Orleans, “He’s Got
the Whole World”)

La Tenda croda.

Glisch en sala. La musica resta in mument duront pausa.


34
Secund act

Glisch en sala. Musica da chor (Leap of Faith, Music from the Motion Picture
Soundtrack, “Rain Celebration Medley”, The Angels of Mercy) La tenda
sesarva. La tribuna sepresenta sco avon pausa. DIEUS fa aunc adina punts.
Daferton eis el arrivaus sin 107. TED telefonescha cun siu telefonin. AKE,
MARIA e GIUSEP stattan agl ur dalla tribuna davon e discuteschan.
SCHECHTER legia ina gasetta da sport. Suenter quater ulteriuras punts che
DIEUS annunzia loschamein stat el si, fa in lev enclin e dat tuttenina giu
anavos. Negin dils presents fa stem. SCHECHTER encorscha la finala
tuttenina DIEUS che schai giun plaun.

Schechter
He, Pitsburger. (El muossa sin DIEUS)

Ted finescha ruasseivlamein siu discuors al telefon, gida si DIEUS e meina
el en siu plaz. La musica tschessa aschiprest che DIEUS croda en sia sutga.
TED fa aria a DIEUS cun ina acta. AKE, MARIA e GIUSEP sevolvan cun niev
interess viers DIEUS.

Ake

Contas punts ha’l fatg?

Maria
Jeu crei varga 100.

Giusep
E lu?

Schechter
(ei staus si. Offerescha ord ina scatla da calzers al bien DIU ch’ei miez
senza schientscha) Tschugalatta, glace, zuchers, cola, té da glatsch.

Giusep
He, Schechter, veis buc in sandwich da caschiel per mei.

Schechter
Jeu vendel mo dultschergnems, bien um. Glace, tschugalatta...

Giusep
 Vus sfracheis gie giuaden traso sandwichs. Grad anson veis stuschau
viaden in paunin gigantic.

Schechter
Bien um, il carstgaun viva bu mo dil paun... Cola, tschugalatta, Aultstimada
dertgira (El zuppa spert sia scatla da calzers davos il dies, il DERSCHADER
tuorna.)

Derschader
Mias damas e mes signurs, il process continuescha. (El signalisescha als
presents da seser, siper ils advocats) Eisi forsa reussiu allas partidas da
vegnir ad ina entelgientscha duront pausa?

Ted
Na, Vossa honur, in cumpromiss vegn buc en damonda.

Ake
Gliez maneg’jeu è. Jeu less constatar cheu cun evidenza incontestabla che
l’emprova dalla cunterpartida da deliberar il signur Dil Tschiel dalla
responsabladad dalla paternitad e quei cun agid d’in dubel ridicul ed absurd,
che quei manever da zuppentar marsch seigi definitivamein ius ellas
caultschas.

Dieus
Manever da zuppentar? (siper il DERSCHADER) Miu signur, jeu hai mai,
aber propi mai dumandau da maridar...

Ted
(stat si) Jeu viseschel mia plazza. (El rimna tut sias actas)

Dieus
(resolut) Pitsburger!


35
Ted
Menei alla fin Vies process persuls.

Dieus
Pitsburger!

Ted
Avunda.

Dieus
(implorescha) Ted, Vus saveis bein bu schar mei persuls ussa. Jeu sun
s’endisaus aschi fetg vida Vus. E Vus essas schi bials...

Ted
(targlina, fruscha a sesez ils cavels) Okay. Aber aunc ina damonda da
maridar...

Dieus
Mo la damonda da maridar ei per mei in punct central, Ted.

Ted
Tgei capius Vus schon da puncts centrals.

Maria
Mr. Pitsburger, el ha inventau la gravitaziun.

Giusep
Queileu ei bu “Kunst”, sch’ins ha tontas steilas.

Maria
Oh je, daco hai jeu è maridau in lennari? Sappi il giavel.

Il DERSCHADER signalisesha puspei a SCHECHTER ch’el vegli tedlar tgei
ch’il GIAVEL hagi da gir. SCHECHTER rispunda cun ina gesta ch’el hagi
schon citau el.

Giusep
Jeu sai daco che ti has maridau mei, zucher candel. Perquei che ti vevas bu
schanza pli cun quei bastard da quei grond inventader el venter.

Maria
Vossa honur, cul signur Dil Tschiel colligia mei sulettamein ina profunda
relaziun morala.

Ted
Ed ina profunda stema vicendeivla.

Giusep
Stema? Queileu saveis risdar a Vies bab ner! Mia dunna ei stada
s’inamurada en quei cavrer vegliuord tochen sur las ureglias.

Maria
Ah, gie?

Giusep
Ah, gie! Creis ti ch’jeu seigi tschocs, mia cara? Ni hai jeu forsa cantau avon
a quei vegl signur e lu aunc cun accumpignament d’orchester? (El conta
dad ault e falliu tenor l’aria da J.-S. Bach “Meine Seel’ erhebt den Herrn”)
“Signur, Ti ch’eis ferms e pussents, Ti ch’eis ferms e pussents, Signur,
signur, Ti ch’eis gronds e pussents...”
DIEUS e TED tegnan las ureglias. MARIA mira sin GIUSEP cun in’egliada da
mumma che perduna. Il DERSCHADER petga indignaus cul marti giu pil
pult, AKE tegn la bucca a GIUSEP.

Ted
Your Honor! Il petent fa diever d’in terror nunlubiu.

Derschader
Singur Lennari, fagei schi bien! (siper MARIA) Mia dama, veis Vus daveras
cantau quei aschia lezza gada?

Maria
(stat si, chochet, mudest) Na Vossa honur. Tut auter. Aschia. (Musica
resuna, J.-S. Bach, “Meine Seel’ erhebt den Herrn, BWV 10.) MARIA conta
Playback. Egliada sin DIU)
Herr, der Du stark und mächtig bist,
Gott, dessen Name heilig ist,


36
Wie wunderbar sind Deine Werke!
(DIEUS sesaulza e conta medemamein)
Herr, der Du stark und mächtig bist,
Gott, dessen Name heilig ist,
Wie wunderbar sind Deine / (DIEUS: Meine) Werke...
DIEUS e MARIA tegnan il davos tun, ils presents – cun excepziun da
GIUSEP – applaudeschan levamein. DIEUS e MARIA prendan puspei plaz,
TED gratulescha a DIEUS per sia prestaziun.

Ake
(incantaus) Tgei gis da quei, Seppli?

Giusep
Jeu hai capiu bu plaid.

Ake
Jeu è buc.

Derschader
Ehm, gie, dunna Maria, quei ei schon stau fetg bi. Enzacontas explicaziuns
davart il cuntegn fussen forsa indicadas. Tgei ei l’essenza da quella cantata,
sch’jeu astgel dumandar?

Maria
Buc idea, Vossa honur. Jeu hai giu da cantar, bu da capir.

Derschader
(Schalus) Cun tut respect, dunna Maria Lennari, mo quei ei bein stau clar e
bein in’erupziun emoziunala avon il refusader.

Maria
Ei stat scret, Vossa honur: “Ti dueis carezar el cun tut tiu cor, cun tut
ti’olma e cun ti’entira pussonza.”

Ted
Jeu less supplicar, mia cara dama. Declaraziuns religiusas ein bu da metter
en connex cun fatgs persunals.

Ake
Adina puspei la medema talantiala, Vossa honur! (El seglia si) Jeu
accuseschel. “J’accuse”!

Giusep
Tgi?

Ake
Il bab da Jesus sesa cheu e bu cheusi.

Ted
Il pareri persunal da miu stimau collega intressescha insumma bu mei.

Ake
Pareris persunals, Pitsburger? Vossa honur, jeu sevolvel tier l’aulta dertgira
culla supplica urgenta da tedlar igl evangelist Gion.

Derschader
Vegn lubiu. Schechter!

Schechter
(mira irritaus sil DERSCHADER) Gion, entrar!

Derschader
Forsa che Vus fageis aschi bien, Schechter ed alzeis Vies tgil?

Schechter
Fa bu da basegns, el auda schon. Gion, nu’eis?

Musica (The Platters, “The Great Pretenders”) Il giuven evangelist GION
entra dall’entrada principala. GION mira sin tut las persunas ina suenter
l’autra aschia sco sch’el cumparegliass egl intern ina gliesta da
preschientscha. Si’egliada resta pendida tier MARIA. El va lu vi tier DIU,
senza schar l’egliada da MARIA. El stat en schanuglias avon DIU e porscha
ad el il salid dil det. DIEUS dat staunchels il tgau siper TED che sesaulza e
tuch’en il det da GION. GION stat si, semova cun det ardent e va en
direcziun da MARIA.


37

Derschader
(petga cul marti e muossa sil baun da perdetgas) Evangelist, Vus essas
envidai per dar perdetga en caussa process da paternitad current, ni buc?
Sche lu!

Schechter
(Metta il maun silla Bibla) El engira da gir la verdad, la vera verdad e nuot
auter che la verdad, la biala verdad...

Gion
(semetta el baun da perdetgas) Amen.

Ake
(va viers il baun da perdetgas, giovial) Evangelist Gion, Vus essas in
scienziau cartent e sabi. Savesses Vus repeter Vossa constataziun che Vus
gnis a far en num da Jesus da Nazareth. “Jeu ed il bab, quei vul gir Dieus
en tschiel, nus essan in esser”. Gnis Vus a s’exprimer egl avegnir aschia?

Gion
Hm, gie, pressapauc... Bu exact ed aunc buc a scret...

Ted
(seglia si) La constataziun ei pia nunvaleivla!

Ake
(indignaus) Valeivla, valeivla ed aunc inaga valeivla, Pitsburger. È
declaraziuns a bucca ein valeivlas giuridicamein. Hai jeu raschun, Vossa
honur? (Il DERSCHADER mira tut siemiont sin MARIA. Lezza mira tuttina
sin el) Vossa honur... (AKE mira desparaus entuorn, il DERSCHADER
reaghescha aunc adina buc) Hallo...

Gion ed Ake (ensemen e pli dad ault) Hallo!

(MARIA muossa al DERSCHADER da sevolver, SCHECHTER entscheiva a rir
dad ault)

Derschader
(peglia tema) Tgei? Schechter, bandunei immediat la sala da dertgira! (dad
ault siper AKE) E Vus, advocat Mèl-Honig, jeu averteschel Vus...

Schechter
(stat si, sevolva viers il DERSCHADER) Ligiongia ni caschiel?

Derschader
Ligiongia! (SCHECHTER svanescha dall’entrada davos, siper AKE) Bu mettei
sin emprova la pazienzia dalla dertgira, signur advocat! Sche Vus veis aunc
ulteriuras damondas agl evangelist, lu fagei schi bien e tschentei quellas
senza bla bla bla, sch’jeu astgel supplicar.

Ted
Bravo!

Ake
Engraziel, Vossa honur. Malgrad il striegn che miu preziau collega fa cheu
vegn jeu a continuar cullas damondas. Mia damonda agl evangelist Gion
secloma... (SCHECHTER entra davos il dies dad AKE cun dus sandwichs
enta maun. AKE sevolva) Mia damonda agl evangelist Gion secloma...
(SCHECHTER tonscha in sandwich al DERSCHADER, lez examinescha il funs
da quel. Suenter in’egliada dad AKE mett’el giu quel plein dignitad. GION
fuss apparentamein interessaus vid il sandwich. Nervus) Evangelist Gion!
Mia damonda secloma, schebein Vus scrivies en Vies evangeli (GION
refusescha) ni schebein Vus vegnies aunc a scriver – ed jeu citeschel:
“Pertgei aschia ha Dieus carezau il mund ch’el ha regalau ad el siu sulet
sogn fegl”. Constatti, signur Evangelist?

Dieus
(sesaulza) Falliu! Il cuntrari! Quei hai jeu mai getg. Aschi incantaus sund
jeu lu è bu dils carstgauns.

Ted
(trai vid la rassa) Jeu stoi schon supplicar, miu signur...


38

Dieus
Vus supplicheis insumma nuot, ei quei bien? Vossa honur, jeu sai è bu daco
ch’ils carstgauns crein ch’jeu hagi schi sgarscheivel bugen els.

Derschader
Mo bein, Vus essas tuttina stai fetg engaschai. Las sontgas scartiras, Vus
saveis schon...

Dieus
Ordinaziuns disciplinaras ein aunc gitg buc in segn per carezia, signur
Derschader. Il cuntrari, jeu hai mai fatg in misteri ord il fatg ch’jeu pos
insumma bu vé ils carstgauns, cun excepziun d’enzacons sogns sco Gion
Battesta, e ch’jeu stun schizun mal da vé scaffiu els.

Derschader
In mument inaga, Vus pudeis bu vé nus?

Dieus
Na. Jeu engirel tier memez.

Maria
Jeu sperel che Vus manegies mo ils umens (Ella pren o launa ed entscheiva
a far caltschiel vid ina socca clar-blaua)

Dieus
Secapescha, mia cara. Schegie che tier quei incap deplorabel el paradis eisi
gie stau la dunna che – co vev’ella puspei num... saveis pervia dalla costa
leu..

Schechter
Dunna Adam.

Dieus
Exact. Ella ha per tut prezi stuiu collaborar culla siarp...

Schechter
Apropos, quei lev’jeu schon adina inaga gnir sissu, miu Signur. Daco veis
Vus exnum lubiu alla siarp da star el paradis?

Derschader
Schechter! (Siper DIEUS) Ignorei las tuppas damondas dil gidonter dalla
dertgira, miu Signur. Igl aspect giuridic ch’interessescha mei persunalmein
il mument ei, daco che la siarp ei bu gnida bandischada dil paradis?

Dieus
Mo bein, la siarp er’atgnamein in agent dubel. Ella ha surviu sco stgisa per
saver dar a quels dus nudists marschs la carta cotschna. La siarp ha pia
astgau star. La fin finala sempo ella da nuot dallas fleivlezias humanas.

Giusep
Super. Uss cuninaga essan nus è aunc fleivels.

Dieus
Bu cuninaga, signur Lennari. Gia ella “Genesis” hai jeu deplorau la caussa
zun fetg.

Derschader
Perstgisei, signur Dil Tschiel, Vossas remarcas offendan nus.

Dieus
Quei ei stau mi’intenziun, Vossa honur. Derschaders ein naturalmein
in’excepziun. Jeu serefereschel sil rest.

Derschader
Secapescha. Continuei.

Dieus
Mirei inaga, signur derschader: Strusch ch’jeu vevel visau il paradis als dus
smarschuns – gia mazza Kain siu frar Abel el proxim capetel, mo perquei
che siu fiug barschava meglier ni pervia d’enzatgei aschia. E lu ha quei
scroc è aunc la gagliardia da clamar mei “Duei jeu esser il protectur da miu
frar?” Jeu getg a Vus, Vossa honur, ils carstgauns san bu mo esser nauschs
e maligns, mobein è aunc stoda tups, Allah pertgiri (DIEUS reaghescha
surstaus da sesez, quei ei lischnaus ora ad el)


39
Derschader
Tgi duei pertgirar?

Ted
(seglia spert en pei) Ei para sco sche quei fuss buc il dretg forum...

Dieus
Mo schei toch en ruaus mei, Ted. Veis vus dumandau mei ina solia suletta
gada suenter miu meini persunal? Na, vus veis semplamein decidiu ch’jeu
hagi bugen vus pli che tut igl auter, ch’jeu seigi tut narrs da vus.

GION untgescha el baun da dertgira, semetta plein sien giun plaun
encunter la preit davos.

Derschader
Or da Vus aud’ins la gretta da Diu.

Schechter
Scriv’ins quei cun streh denteren?

Dieus
Quei emporta toch nuot. Dapi mellis dad onns sund’jeu alla tscherca d’ina
tribuna adattada per admetter publicamein con penibel ch’igl ei a mi da ver
fatg quei sbagl fatal da ver scaffiu il carstgaun.

Ake
(indignaus) Ketzer! Eretic! (El trai grad sia capetscha e spida) Pfui!

Dieus
Bu s’alterei, signur advocat. La capetscha che Vus purteis sin tgau
liberescha aunc gitg bu Vus da tedlar miu meini. (Da bass) Il carstgaun ha
fatg a mi dall’entschatt’enneu enzaco tema.

Ake
Daco veis lu cumandau: “Seigies fritgeivels e semultiplichei”?

Dieus
Tgei sai jeu. Da quei sa mattei lischnar o a mintgin. Quei ha insumma
negina muntada. (Riend) Mo las duas feglias da Lot ch’era stuorns, lezzas
han priu quei ualti serius...

Maria
Miu Diu, quei ei stau sut vies nivo. Aschi’enconusch’jeu gie gnanc Vus.

Dieus
(seperstgisond) Jeu sai, Maria. Mo la fin finala raquent’jeu cheu gie nuot
niev. Tut stat gia scret. Jeu citeschel sulettamein ord il protocol.

Maria
(siper il DERSCHADER) Quei constat, Vossa honur. En Genesis, capetel 6
hai jeu legiu: “La nauschadad dil carstgau ei gronda naven da sia
naschientscha.”

Derschader
Mirei inaga, signur Dil Tschiel, mintgin ha il dretg da far in agen maletg sur
dil mund, cunzun sch’el ha scaffiu el. Quei ei tuttavia legitim. La damonda
setschenta denton, daco che Vus veis bu tratg las consequenzas ad uras,
aunc avon ch’igl ei vegniu ord igl emprem pèrli in entir pievel.

Giusep
Daco? Perquei ch’el era fatschentaus cun mia dunna!

Maria
Seppli, quesch tgeu cu carstgauns carschi tschontschan in cun l’auter.

Dieus
Vies um, buna dunna, ha bu legiu las scartiras. Forsa sa’l gnanc leger...

Derschader
(dat cul marti) Signur Dil Tschiel, fagei schi bien!

Dieus
Perstgisei, Vossa honur. Jeu hai aber schon declarau a quei construider da
bastiments cheu, quei Na...

Ted
Noah.


40
Dieus
Gie, Noah. Schon a quei Noah hai jeu declarau clar e bein ch’jeu hagi
tochen las ureglias e ch’jeu vegli extirpar ils carstgauns ch’jeu hai scaffiu.

Schechter
In mument inaga. E Noah ei staus d’accord?

Dieus
Na, el ei staus encunter ed en emprema lingia secapescha intressaus vid il
destin persunal da ses animals. Jeu hai getg ad el: Suenter mei il diluvi.

Derschader
(malpazients) Signur Dil Tschiel, stuein nus atgnamein tedlar igl entir
Exodus?

Schechter
Fagei cuort.

Giusep
Tgei vul quei gir cuort? El duei finalmein calar cun sias tiradas.

Ake
Exact. Vossa honur, vein nus bu gia avunda dischuorden senz’el? Duei el
toch tener ses priedis da morala a casa, cheusi!

Dieus
Ed aschia zatgei duess jeu carezar, dunna Maria? (El vegn vi tier AKE e
GIUSEP) E dasperas vein nus aunc gnanc menziunau Sodom e Gomorrha,
lur dus bordels.(GIUSEP scutina ad AKE riend en in’ureglia. Cun in
moviment vilau fa AKE quescher GIUSEP) Lezza ga er’jeu è sin duas da
disfar l’entira carstgaunadad, mo lu ei quei vegl Gediu gnius per peis, quei...

Ted
Abraham.

Dieus
Exact, Abraham. Ed ad el eisi puspei reussiu da far midar mei meini. Jeu
hai pia puspei schau mitschar els.

Ted
Nobody’s perfect, Sir.

Dieus
Oho! Tedlei inaga, Vossa honur. La caussa ei aschia...

Derschader
(dat cul marti malpazients) Preziau signur Dil Tschiel! (El muossa sill’ura da
sablun) Fagei schi bien, il temps s’avonza.

Dieus
(Va spert vi el baun da perdetga) Schon bien, jeu sun prest alla fin, Vossa
honur. Saveis, cheu dun jeu tutta breigia da dumignar quei pievel da sclavs
ord l’Egipta, lavaghel mias bunas relaziuns cul Farao, e tgei fan ei
cull’emprema caschun, numnadamein cu quei Egipzian... ah...

Ted
Moses.

Dieus
Gie, exact, Moses, cu lez sto ir sil cuolm pervia dils diesch camondaments,
tgei fan ei lu? Els zambregian in agen vadi dad aur, Vossa honur.
“Tökkelütött bagazs”!

Derschader
Tgei ei quei stau?

Dieus
“Tökkelütött bagazs”. Aschia gi ins en Transsilvania. Vul gir ton sco “banda
stupida”. Jeu hai getg a quei... quei...

Ted
Prenci.

Dieus
Moses! (TED ponderescha surstaus) Jeu hai getg ad el verbalmein: Mia
gretta ei vegnida sur da quei pievel ed jeu vegn a destruir els, sco...

Schechter
Sco?


41

Dieus
Sco... Ah, insumma nuot. Moses ei sefatgs dad advocat gagliard. “Ti has
menau viado nus cun maun pussent. Vul Ti ch’ils Egipzians rigien o Tei?”
Puspei stau nuot...

Ake
Dieus sei ludaus! Ed jeu less supplicar il signur refusader da bu columniar
Moses en tutta publicitad. (El sesaulza, dad ault) Targei per plascher o vos
calzers sche Vus discurris da Moses, miu signur!

Dieus
Jeu level – mei pertgiri – bu permalar el. Moses ei stau in bien schani,
malizius sc’il giavel.

Il DERSCHADER signalisescha puspei a SCHECHTER da schar entrar il
GIAVEL. SCHECHTER rispunda puspei cun ina gesta.

Dieus
(contonscha sia sutga) Jeu stoi s’exculpar per miu sedepurtar, mias damas
e mes signurs. Jeu stun mal. Singur Gion ha denton pretendiu ch’jeu carezi
ils carstgauns taluisa e quei ha vilentau mei nungetg. Perstgisei. (El sesa)

Giusep
Tedlei inaga, Dil Tschiel, igl evangelist Gion ei bu gnius envidaus per tedlar,
schebein vus carezeies ils carstgauns ni buc, mobein per vegnir sissu,
schebein vus carezeies mia dunna purschala.

Ted
Just a moment, Vossa honur. Sch’jeu sbagliel buc sche menziunescha igl
evangelist Gion cun buc in plaid ina gravidonza virginala da dunna Lennari.
Hai jeu bu raschun, Gion?

Gion
(dormulent) Quei constat. D’ina gravidonza viriginala sai jeu nuot. (El
sfundra puspei e dorma vinavon)

Ake
Protest, Vossa honur. Igl ei bein fetg dubius, sch’in teolog schi dormulent ei
insumma autorisaus da prender posiziun en ina caussa schi delicata.

Ted
Right, preziau collega. Perquei less jeu supplicar el num da miu mandant
d’interrogar in expert renconuschiu internaziunalmein sin quei camp – igl
evanglist Lucas.

Derschader
Concediu. Schechter!

Schechter
Lucas! (El stat si nuidis, va viers l’entrada principala, da bass) In
cumissiunari fan ei or da mei, gianter gleiti... Jeu hassegiel jogging. (egl off)
Lucas, nu’eis? Lucas? Hallo?...

Maria
Perstgisei, Vossa honur, mo daco vegn Lucas interrogaus? Dad el sa ins
ch’el va silla gnarva a tuts.

Giusep
E lu? Mintga profet che savess dar perdetga encunter tiu Prince Charming
vala matei nuot ni tgei?

Maria
Ti valas nuot.

Giusep
Jeu sai, mia cara. In sempel lennari ei bu bien. Tutpussent ei bien.

Maria
Quei has ti getg.

Ake
Tia dunna ha raschun, Giusep. Lucas ei insumma buc in profet. El ei in
internist dall’Assiria. Tgei capescha quei scharlatan schon... (El mira egl off,
cun profunda veneraziun) Oh, Schalom, evangelist Lucas, tgei honur...


42

Musica (Richard Wagner, “Tannhäuser-Ouvertüre”). Evangelist LUCAS entra
cun pass calms en sala da dertgira. SCHECHTER suonda el riend cun
empau distanza. Cu la musica ha entschiet ei GION sesalzaus plein sien,
encorscha LUCAS, semuenta retardau (en “Zeitlupe”) viers el. LUCAS
semova medemamein plaun viers GION, cun bratscha aviarta. Amiez
tribuna s’embratschan els. La musica tschessa.

Gion
Ah, finalmein emprend’jeu d’enconuscher miu grond meister Lucas
persunalmein. (Els s’embratschan puspei, midan denton la bratscha) Tgei
cletg, tgei plascher.

Lucas
Oh, miu fegl! Jeu hai sfegliau cun grond deletg Tiu Evangeli. Miu fegl Gion!

Gion
Oh, miu carezau frar Lucas. Plaids tonschan bu per exprimer mi’admiraziun.

Lucas
Jeu capeschel tiu problem. Miu fegl Gion!

Derschader
(petga malpazients cull’ura da sablun) Perstgisei mes signurs. Jeu less
insuma bu disturbar. Quei ei segir in incunter singular, mo il temps
s’avonza.

Lucas
Jeu capeschel, Vossa honur. (GION embratscha puspei LUCAS, fa bunamein
dar entuorn el. LUCAS sedeliberescha dall’embratschada) Jeu stun
secapescha a Vossa disposiziun. (GION seretrai davos LUCAS e streha
commuentaus siu vestgiu.)

Derschader
Engraziel, perdetga Lucas. Jeu damondel Vus, schebein Vus saveies disfar
ils dubis da Vies collega Gion e confirmar cheu avon dertgira ch’il pign affon
Jesus seigi daveras naschius entras ina naschientscha virginala?

Lucas
Gie, Vossa honur. Quei crei jeu da tut cor. Igl ei stau ina naschientscha
virginala, caschunada dil signur Dil Tschiel. Cheu datti insumma nuot da
dubitar.

GION ei surstaus da quels plaids, scrola il tgau, sevolva trumpaus. Cu el
auda la noziun“naschientscha virginala” tegn el las ureglias.

Ted
Astg’jeu dumandar Vus, Lucas, danunder che Vus essas informai schi bein
davart las circumstanzias dalla naschientscha?

Lucas
Ord il Vegl Testament, signur Advocat. Sche Vus lubis: Jesaisa, capetel 7,
Vers 14.

Tut ils presents, cun excepziun da MARIA che fa vinavon caltschiel e GION
che tegn las ureglias, prendan ina Bibla enta maun e miran suenter.

Dieus
(Anfla il passus, commuentaus) Quei dat ei toch buc... Jesaja? Jeu sai
strusch crer...

Derschader
(medemamein legend) Daveras! Igl evangelist Lucas ha raschun: “Perquei
vegn il Segner a dar a vus sez in segn: Pren mira, ina purschala ei purtonta
e vegn a parturir in fegl... (El repeta, confirmond) Ina purschala... parturir
in fegl... Signur Dil Tschiel, jeu stun propi mal, mo quei tuna ualti clar.

Dieus
Jesaja, Jesaja, daco has bandunau mei?